Johan 
Numnak Thu 


1:1 Leipi seemsuah ahih laih ngawlin Thu cu um zo hi. Mah Thu cu 
Pathian tuah umkawm in mah Thu cu Pathian na hi hi. 2 A pattung in mah 
Thu cu Pathian tuah um zotoh hi. 3 Ama sung pen Pathian in i hempoh 
bawl hi; bawlmi naa hempoh sung pen amah tel ngawlin bawlmi pakhat no 
hei um ma hi. 4 Mah Thu cu nunnak tawpatnak hi aa mah nunnak cun 
mihing lakah vaaknak hengtiik hi. 5 Vaaknak cu khuathim sungah vaak in 
khuathim in mittiik zo ma hi. 6 Pathian in a kamtai Johan hah in, 7 Johan 
cu mitei lakah mah vaaknak thu hilh tukin hung hi. A hilhmi hempoh a 
theih haw tukin le a san haw tukin hung hi. 8 Amah cu mah vaaknak cu hi 
ma hi, vaaknak thu hilh tukin a hungmi hi saw hi. 9 Mah vaaknak cu 
vaaknak ngangai hi. Mahvaaknak cu leihum ah hungin mi hempoh a vaak 
tiiktu vaaknak hi. 10 Mah Thu cu leihum ah um in ama sung pen Pathian in 
leihum hi bawl naven leihum in amah cu thei ma hi. 11 Ama ngam sungah 
hungnaven, a mihing ten sang haw ma hi. 12 Mi hekkhat in saangin um 
haw hi, mahhangin Pathian cate hih theihnak thu pia hi. 13 Pathian cate 
ahihnak haw cu leihum daan, mihing ii hin mi hihnak tuah hi ma hi; 
Pathian amah tatak khi a Pa haw hi. 14 Mah Thu cu mihing in cang in 
eimu lakah um hi; hehpihnak le thutak tuah dim hi. A sunloihnak mu hung 
aa a Pan a Capa neihcalam lak aa a piak mi sunloihnak hi. 15 Johan in 
mah pai thu cu hibangin na hilh hi: Amah cu keima nung ten hung hi; 
mahnaven amah cu kei saangin ngeng saw hi, itahimtitale amah cu ka suah 
laih ngawlin um zotoh hi tin ka hilh mi khi ama thu ka hilhmi hi, tin ti hi. 
16 A cangkim zet mi a hehpihnak tuah ohte cu muicu pia zo aa a muicu cu 
pakhat nung pakhat pia hi. 17 Pathian ii daan cu Moses lak pen pia hi; 
mahnaven hehpihnak le thutak cu Jesuh Khrih sung pen hung hi. 18 Kua 
mah in Pathian cu mu awng ma hi. A Pai Capa neihcalam, a aang sung aa 
a pommi, Pathian a hi mi in langtiik zo hi 


Baptizam Piatu Johan 11 Thuhilhmi 


19 Jerusalem aa Judah lampui tu ten thiampi hekkhatte le Levi mite cu 
Johan lakah in hah haw in, Nang hi a kua cim? tin dong haw hi. 20 Johan 
cun a thu dot haw mi cu im ngawl in don in, Kei cu Messiah hi mang hi, tin 
ciang zet in mipi theih in hilh hi. 21 Amun, A hitale a kua cim? Elijah hi 
cim maw? tin dong haw hi. Johan in, Hi mang hi, tin ti hi. Amun, Kamsang 
hi cim maw? tin ti leleu haw in, Hi mang hi, tin ti leleng hi. 22 Amun, Mah 
a hitale a kua cim, hilh hem in, Na thu don mi hi keimuh tiiktu tei lakah ka 
hilh leh uh kul hi. A kua ing tin ticop cim? tin dong haw hi. 23 Johan in 
Kamsang Isaiah ii hilhmi la leh in: Kei cu Topai hawhnak tuk lampi 
camtiik un, tin phillawn pen a aumi aw khi ing hi, tin ti hi. 24 Farasi tei 
hahmi kamtai ten, 25 Johan cu thu dong leh haw in, Messiah le hi ma ci, 
Elijah le Kamsang hei na hi ma ta le, ita Baptizam pia cim? tin ti haw hi. 
26 Johan in, Kei cun tui tuah baptizam pia ing, hinaven na lak uh ah na 
theih uh laih ngawl mi, mi pakhat um hi. 27 Amah cu ka nung ah hung laih 
hi, mahnaven kei cu a kedam khau duktu tuk hei in taak mang hi, tih ti hi. 
28 Hiti bang in a dotdunnak haw mun cu Johan in a Baptizamnak Jordan 
ngun pen ni tulnak lam aa a um mi Bethani khua ah hi. 


Pathian Tuuno 


29 A zing ten Johan in Jesuh a lak aa a hun lih laih cu mu in, Leihum 
sualnak a hawhpihtu Pathian Tuuno khi zo un! 30 Ka nung ah mi pakhat 
hung hi, mahnaven kei saangin ngeng saw hi, itahimtitale ka suah laih 
ngawlin amah cu um zotoh hi, tin a thu le la ka hilh lih mi pa cu amah hi 
hi. 31 Amah hi a kua hi tuk him tih thei mang. Mahnaven amah hi Israel 
mitei a theihnak haw tuk in tui tuah baptizam ka piak lihnak cu na hihi, tin 
ti hi. 32 Johan mtettikhan in, Hawvang cu vancung pen khulo bangin 
kumsuk in a hum ah a kop khi mu ing hi. 33 Amah cu a kua him tih thei 
mang, mahnaven tui tuah baptizam pia tukin kei a hahtu Pathian in a 
Hawvang heng tuk aa mi pakhat humah a kop khi mu tuk ci, mahpa cu 
Hawvang Thiangtho tuah baptizam piatu na hi tuk hi, tin hilh hi. 34 Mah 
pa cu mu ngah zo ing. Thu ngangai in hilh ing: Amah cu Pathian Capa hi, 
tin ti hi. 


Jesuh Nungzuitu Masabelte 


35 A zing ten Johan le a nungzuitu panih cu mah laih mun ah ding leh haw 
in, 36 Jesuh a hawh khi amuh haw ten, Pathian Tuuno khi zo un, tin Johan 
in ti hi. 37 Mahtibangin a tih mi cu a nungzui panih ten thei in Jesuh lak ah 
cun hawh bok haw hi. 38 Jesuh cu a nunglam heek leh in a nung a zui haw 
khi a muh ten, Ikaw na zei uh? tin dong hi. Amun, Rabbi, i lai ah kaw na 
um? tin don haw hi. (Rabbi tih cu Saya pa tihnak hi) 39 Jesuh in, Hung 
unna zo un, tin ti hi. (Mah a tih hun cu taaklam nazi palihawng hi) Hawh 
haw in a umnak cu mu haw in mahni cu a lak ah cun caam haw hi. 40 Mah 
mi panih lak pen pakhat cu Simon Piter ii nau Andru hi. 41 Thakhat ma u 
Simon cu zei in amuh ten, Messiah cu mu zo ing, tin ti hi. (Messiah tih cu 
Khrih tihnak hi) 42 Mahten Simon cu Jesuh lakah hawhpih hi. Jesuh in 
amah cu zo in, Na min cu Johan capa Simon hi ci, mahnaven Sefas tin sam 
hi tuk toh ci, ti hi. (Sefas tih cu Piter tih tuah bang ve in a tih nuam mi cu 
suangpi tihnak hi) 


Jesuh In Filip Le Nathanel Sam 


43 A zing ten Jesuh cu Galilee ah hawh tum hi. Filip cu mu in a lakah, Kei 
hi zui in, tin ti hi. 44 (Filip cu Bethsaida khua mi hi aa Andru le Piter tei 
umnak khua hi bok hi) 45 Filip in Nathanel tawk in a lakah, Moses 11 Daan 
bu sungah a thula a ngat mite Kamsang te vangin a thula a ngat haw mi pa 
cu tawk zo ung. Amah cu Josef capa Jesuh, Nazareth khua mi hi. tin ti hi. 
46 Nathanel in, Nazaret khua pen thilpha tul thei aa ni maw? tin ti hi. Filip 
in, Zo mna! tin ti hi. 47 Jesuh in Nathanel a hung khi a muh ten, Israel mi 
tatak hi zo hem un! A lungmu sungah i mah zol thu hihim um ma, tin ti hi. 
48 Nathanel in, Itinkaw kei na theih? tin dong hi. Jesuh in, Filip in a sam 
laih ngawl thei pi kung nuai aa na khun laih khin mu ing, tin ti hi. 49 
Nathanel in, Saya pa, nang cu Pathian Capa hi ci! Israel Kumpi ci, tin ti hi. 
50 Jesuh in, Theipi kung nuai aa na khun laih mu ing ka tih hangin kei sang 
ci mei? Hi saangin thupi saw tampi mu tuk laih ci, tin ti hi. 51 Mahten a 
venghawng haw lakah, Thu dik hilh ing hi. Vancung khi hong tuk aa 


Mihing Capa hum ah in Pathian ii vancung mi a tolh le a kai khi mu tuk uh 
ci, tin ti hi. 


Kana Khua Zi Huainak Puai 


2:1 Ninih nung ten Galilee peng Kana khua ah mopuai na um hi. Jesuh ii 
nu vang mahlai ah cun um bok in, 2 Jesuh le a nungzui te vang sam hok 
haw hi. 3 A sapit tui haw a bo ten a nu'n Jesuh lakah, Sapit tui nei leh haw 
ma toh, tin hilh hi. 4 Mahten Jesuh in, Ka nu aw, hi bawl in, hi khi bawl in 
tin na tih tuk hi mang hi, ka hunkim malaih hi, tin ti hi. 5 A nu cun umlawh 
tei lakah, A hilh hempoh bawl un, ti hi. 6 Mahlai mun ah Judah daan a 
ummi bangin a khut somnak haw tuk tuibeel ngengpi bel luk koih haw hi. 
Beel khat ah galan sawmnih pen sawmthum tian na vaa hi. 7 Jesuh in 
umlawh tei lak ah, Hi beel te hi tui a dim in than un, ti hi.Beel a leet tian in 
than haw in, 8 a lakhaw ah in, Beel sung aa tui cu suak unna puai bawl nak 
a vaihawm tupai lakah na pia un, tin ti hi. Tui cu pia haw hi. 9 Mah tui cu 
sapit tui ah cang in mahmi cu tep hi. Ilai pen hi sapit tui heng him tih cu 
thei ma hi, (tui a suaktu umlawhte cun na thei haw hi.) Mahhangin 
moneitupa cu sam in, 10 a lak ah in, A kuakua hei in sapit phabel cu 
amasabel in pia meek haw hi, mi tampi a kham deuh haw nung ten sapit 
thawthong pawl pe thei meek haw hi, hinaven nang cu sapit a uukbel cu a 
tawp tian in pia thei ci, tin ti hi. 11 Jesuh in hi nalamdang masabel hi 
Galilee peng Kana khua ah bawl hi. Mahlai ah a sunloihnak langtik in a 
nungzui ten sang haw hi. 12 Mahnungten Jesuh le a nu, a nau le a 
nungzuitu te cu Kapernaum khua ah hawh haw in mahlaih ah nidawmlaih 
sung caam haw hi. 


Biakinn-ah Jesuh Hawh 


13 Kaltan puai hunkim awntoh in Jesuh cu Jerusalem ah hawh hi. 14 
Biakinn a hen ten mahlaih mun ah cun khui le tuu le laileng a zuaktute le 
tangka thektute cabuai ah a khun haw khi mu hi. 15 Mahhangin khau cu 
ngolh ai in hual in, tuu hihen, khui hihen a zuakmi haw te cu vat in Biakinn 


sung pen hawlvawk khawng hi; sum theektu tei cabuaite vang linglet 
khawng in a sum nawi haw te cu thehkeh khawng hi. 16 Laileng a zuaktu 
te cu: Hilai pen na laileng uhte cu taipih khawng un! Ka Pai inn cu na dawl 
bawinak ah mang toh pahsuh un! tin thu pia hi. 17 Mahten a nungzuttu ten, 
Maw Pathian, na inn ka letsannak cu ka lungmu sungah mei-alh bangin sa 
hi, tin Lai Thiangtho ii a tihmi phawk leh haw hi. 18 Judah hotu te cu 
hung haw in, Hitibang naa bawl theih nak thu nei ing tih langtiik nak in 11 
nalamdang kaw na lak tuk? tin dong haw hi. 19 Jesuh in, Hi Biakinn hi 
phelet unna nithum sungin sakik leh thei tung, tin ti hi. 20 Amuh ten, 
Nithum sungin saleh thei ngai aa ni cim maw? Hi Biakimn saknak in 
kumsawmli le kumluk ngei haw hi, tin ti haw hi. 21 Hinaven Jesuh ii 
hilhmi Biakinn cu ama taksa pumpi a tih nuammi na hi hi. 22 Mahhangin 
Jesuh thihnak pen a thawh leh ten a nungzui ten ama taksa pumpi thu hilh 
hi tih cu thei leh haw in Lai Thiangtho hilhmi le Jesuh hilhmi cu sang haw 
hi. 


Jesuh In Mihing Umdaan Thei Khawng 


23 Jesuh cu Kaltan Puai sung Jerusalem khua sungah a um laih in mi 
tampi ten nalamdang a bawl mite a muh haw hang in amah cu sang hawhi. 
24 Hinaven, Jesuh in a lungmu venghawng in sang ma hi, itahimtitale 
mihing cu itibang haw him tih cu thei khawng hi. 25 A thu hawte cu 
midang tei hilh kul ma hi, itahimtitale a lungmu haw itibang him tih cu 
aman thei khawng hi. 


Jesuh Le Nikodemas 


3:1 Judah hotu pakhat, amin Nikodemas a tihmi haw na um hi; amah cu 
Farasi mi hi. 2 Zan khat cu Jesuh lakah hawh in Jesuh cu, Rabbi nang cu 
Pathian ii hah mi saya hi ci, tih thei ung. Nalamdang na bawl mite hi 
Pathian telngawl cun kuaman bawl thei haw tuk mahu, tin ti hi. 3 Jesuh in, 
Thu ngangai in hilh ing: kua hei hi tahen hin leh ahi matale Pathian Uknak 
mu thei haw tuk ma hi, tin ti hi. 4 Nikodemas in, Itinkaw pasal cang cu a 


hin kik leh theih tuk? A nui pum sungah tum in veinih hin cu hi thei tuk ma 
hi, tin don hi. 5 Jesuh in, Thu ngangai in hilh ing hi: kua hei hitahen tui le 
Hawvang tuah hinkik ahimatale Pathian Uknak sungah tum thei tuk ma hi. 
6 Mihing cu taksa lam pen a nu le a pai hin mi hi, hinaven Hawvang lam 
pen Hawvang ii hin mi hi. 7 Hinleh kul ci ka tih mi hi lamdangsa pahsun. $ 
Huih cu a nuam mun pawpoh ah theu hi, a thawm thei ci, hinaven ilai pen 
hungin ilai lam ah hawh tuk him tih cu thei ma ci. Hawvang 11 hinmi vang 
mahbang cun hi bok hi, tin ti hi. 9 Nikodemas in, Itinkaw mahtibang ahih 
theih tuk? tin dong hi. 10 Jesuh in, Nang cu Israel mi lak pen zilhtu saya 
pakhat hi ci, hihei thei zo ma cim? 11 Thu dik hilh ing: koh cu ka theih uh 
mi hilh ung, ka muh mi uh theitiik ung; hinaven a kua hei in ka thu hilh uh 
mi pom nuam ma uh ci. 12 Hi leihum thu le la hilh na veng in sang ma ci, 
mahtin a hitale itin kaw vancung thula ka hilh ten na san theih tuk? 13 
Vancung pen a tolh suk mi Mihing Capa sial ngawl kuamah vancung ah a 
kaitu um haw ma hi, tin ti hi. 14 Moses in phillawn pen ngolh humah 
dalngul a khai bangin Mihing Capa vang khai hi bok tuk hi; 15 mahtihcun 
amah a sangtu hempoh cu kumkhua nunnak ngah haw tuk hi. 16 Ita him ti 
tale Pathian in leihum hi a ih leita hangin a Capa neihcalam pia in amah a 
sangtu hempoh cu thi ngawlin kumkhua nunnak nei haw tuk hi. 17 
Itahimtitale Pathian in a Capa a hah ten leihum thukhentu tukin hah ma hi. 
Leihum Pantu tukin hah hi. 18 Akua hei hi ta hen Capa a sang tu cu 
thukhennak thuak tuk ma hi, hinaven a sang ngawltu cu Pathian ii Capa 
neihcalam a san ngawl hangin thukhennak thuak zo hi. 19 Thukhennak 
tihmi cu hi tin hi: leihum ah in vaaknak heng hi, hinaven miten vaaknak 
saangin thimnak deih saw haw hi, itahim titale a bawl mi haw a pha ngawl 
hang in hi. 20 Akua hei in thil pha ngawl a bawltu in vaaknak cu hua in 
vaaknak sung hei ah hung tuk ma hi, itahimtitale a pha ngawl a bawl mite 
lang suak kawn tih lauthawng hi. 21 Hinaven a manmi a bawltu cu 
vaaknak sungah hung in a bawl mi cu Pathian deihmi zui in a bawl mi hi 
tih cu mah vaaknak in langtiik hi, tin ti hi. 


Jesuh Le Johan 


22 Mah nungten Jesuh cu a nungzuttu te tuah Judah peng ah hawh haw in 
mahlai ahcun amuhte tuah hun demno sung um in baptizam te pia hi. 23 
Johan vang Aenon tihmi, Salim pen a khawla ngawl mun ah tui nipnak pia 
bok hi, itahimtitale mahlai ah cun tui tampi na um hi. Mitampi a lakah 
hung haw in baptizam pia hi. 24 (Hi thu hi Johan thawng a khiak haw laih 
ngawlin a piang mi thu hi.) 25 Johan nungzuitu hekkhatte le Judah mi 
pakhat pa cu thian thoh tiiknak thu ah in thu eeldun haw hi. 26 Mahhangin 
Johan lakah hawh haw m, Saya pa Jordan ngun pen nitulnak lam aa 
nangmah tuah a ummi pa khi thei laih cim? A thu na son meek lih mi pa 
khi? Tu in baptizam pia li bokin mitampi a lakah hawh haw hi, tin ti haw 
hi. 27 Johan in, Pathian piakmi tih ngawl cun kuamah in imah co mi nei 
thei haw tuk ma hi. 28 Kemah rori in, Kei cu Messiah hi mang, a mai aa a 
heng ham mi ing hi. tin ka hilh mi a theitu cu nangmuhte uh ci. 29 Huaimi 
mothak ca huaitu tangvalpai ta hi, hinaven zihuai tu tangvalpai ngualcam, 
a ding in a aw thawm angaitu pa cu, tangvalpai aw a theih ten a 
lungdamnak cu cangkim hi. 30 Amah cu khangto tuk aa kei cu niamsuk 
tung, tin ti hi. 


Vancung Pen A Tolhsuk Mipa 


31 Humlam pen a hungmi cu mi hempoh saangin ngengsaw hi. Leihum 
pen a hungmi cu Leihum i taa na hi aa leihum thu hilh hi; hinaven vancung 
pen a hungmi cu i hempoh ii hum ah in um hi. 32 Aman a muhmi le a theih 
mi thute hilh naven kuaman a thu cu pom haw ma hi. 33 Hinaven kuahei in 
a thu hilh mi a pomtu cu mahtibangin a pom hangin Pathian cu dik hi tih 
khohtiik hi. 34 Pathian ii hahmi cu Pathian in a Hawvang cangkim nak a 
piak hangin Pathian ii thu cu phuang hi. 35 A Pan a Capa cu it in ihempoh 
a khut sungah pia hi. 36 Capa a sangtu cu kumkhua nunnak nei hi, Capa ii 
thu a eeltu cu nunnak nei ngawl in Pathian ii bawlsiatnak a hum ah um tuk 
hi. 


Jesuh Le Samaria Numei Nu 


4:1 Jesuh cu Johan sang in nungzuitu tam saw nei in baptizam vang tam 
saw in pia hi tih Farasi ten thei haw hi. 2 (A ngangai ti ta cun Jesuh aman 
kuamah baptizam pia ma hi, a nungzuitute bek in pia haw hi.) 3 
Mahtibangin a son leilui lih haw cu Jesuh in a theih ten Judah ngam pen tul 
in Galilee ah kikleh hi. 4 A kik thah in Samaria ngam pal vawk hi. 5 
Samaria ngam aa a hawhlaih in Saikhar a tih haw mi khua pakhat ah heng 
hi. Mah Saikhar khua cu Jakob in a capa Josef lak ah a piakmi lo pen 
khuala ma hi. 6 Mahlaih ah cun Jakob tuikhuk um hi. Jesuh cu a khual 
zinnak a cawl lei ta hang in mah tuikhuk eel ah cun khung hi. A hun cu sun 
hawng pawl hi 7 Samaria numei nu pakhat cu tuicawi tuk in hungin Jesuh 
in a lakah, In tuk tui pia in, tin ngen hi. 8 (A nungzuitute cu an leituk in 
khuasung ah hawh haw hi.) 9 Mah numei nu cun, Nang cu Judah mi hi ci 
aa kei cu Samaria mi ing hi, itinkaw tui in tuk na nget theih? tin ti hi, 
(Judah mite in Samaria mitei man mi naa te mang nuam haw ma hi). 10 
Jesuh in, Pathian in a piakmi hi a 11 him, tih le tui a ngentu hi a kuahim tih 
na thei a hin amah saw hi ngen tuk ci aa aman nunnak tui pia tuk naven! tin 
ti hi. 11 Mah numei nu cun, Topa, bingkhai le neima ci, man tuikhuk le 
thuk zet sih hi. Ilai pen kaw mah tui cu na in tuk? 12 Ka pu uh Jakob in hi 
tuikhuk cu pia hi, a mah le a capate hihen, a tuu hon le a khui honte hihen, 
hih tuikhuk pen tui ngah haw hi. Jakob saangin ngengsaw ing tin ngaisung 
duncop cim? tin dong hi. 13 Jesuh in, Hi tui a intu cu a dang haw dumleh 
tuk hi. 14 Hinaven ka piakmi tui a intu cu a dang haw dum leh tuk ma toh 
hi. Keima piak tuk mitui cu a sungah ciktui in cang tuk aa mahmi cun 
nunnak tui le kumkhua numak pia tuk hi, tin ti hi. 15 Numei nu in, Saya 
pa, mah tui cu pia in! Mahtihcun ka dangdum leh tuk ma in toh hilai ah tui 
cawi tuk vangin ka hunkul tuk ma toh hi, tin ti hi. 16 Jesuh in, Na hawh 
inna pasal sam in hung leh in, tin ti hi. 17 Aman, Pasal nei mang hi, tin don 
hi. Jesuh in, Pasal nei mang na tih mi cu thu maan hilh hi ci. 18 Pano 
panga pasal zotoh ci, tu na umpih mi pa cu na pasal ngangai hi ma hi. 
Thumaan hilh ci, tin ti hi. 19 Numei nu in, Saya pa, kamsang hi ci tih thei 
ing. 20 Koh Samaria mi ka pu ka pa uh ten hi mualhum ah in Pathian bia 
haw hi: hinaven noh Judah-te cun Pathian cu Jerusalem ah biak tuk hi, ti 
uh ci, tin ti hi. 21 Jesuh in a lak ah, Numei nu, ka hilhmi hi sang in: Miten 


Pathian cu hi mual ah hihen, Jerusalem hei ah hihen a biak haw ngawl hun 
heng tuk hi. 22 Noh Samaria ten na biakmi uh thei ngangai ma uh ci; 
hinaven koh Judah mite cun ka biak mi uh thei ung, itahim titale Judah 
mitei lak pen patnak heng hi. 23 Hinaven Pathian Hawvang ngilnak hangin 
Pathian a bia tatak ten Pa cu Hawvang le thudik tuah a biak haw hun heng 
tuk hi; mah hun cu tun hungzo hi. Mahtibang in biak tuk cu Pathian in a 
deihmi hi. 24 Pathian cu Hawvang hi aa a biatu ten Hawvang le thutak 
tuah bia haw tuk hi, tin ti hi. 25 Numei nu in a lak ah, Messiah cu hungtuk 
aa, a hun ten ihempoh aman hilh leh tuk hi, tin ti hi. 26 Jesuh in, Na lak aa 
a awnli tu hi mahpa cu hi ing hi, tin ti hi. 27 Mahlaihtak in Jesuh 
nungzuitute cu kikleh haw in numei nu tuah a otpih dun lih haw cu a muh 
haw ten lamdangsa mah tak haw hi. Hinaven kuaman mah nu cu, Ikaw na 
deih? tin dong haw ma hi. Jesuh vang cu, Ita hi nu otpih cim? tin dong bok 
haw ma hi. 28 Mahten numei nu cu a tuithawl zam in khua sungah a hawh 
nung ten mipi tei lak ah, 29 Tumasuan aa na ka bawlmi hempoh a hilh 
theitu pa hi zohem un! Amah hi Messiah hi nan tih maw? tin ti hi. 30 
Mahtihcun khuasung pen tul haw in Jesuh lakah in hawh haw hi. 31 
Mahlaih in nungzuitu ten Jesuh cu, Saya pa, an ei in tintiik haw hi. 32 
Aman, Na theihuh ngawlmi an eih tuk nei ing, tin ti hi. 33 Mahten a 
nungzuitu te cun, Pa khakhat in an pia haw hi nantih maw, tin pakhat le 
pakhat dongdun haw hi. 34 Jesuh ina lak haw ah, Kei ka an cu kei a hahtu 
pai deihnak bawl le nadeh atiik mi bawl khawng hi hi. 35 Tehkipnak in, 
Ha li nungten an cop hun, tin ti uh ci. Himaven thu ngangai in hilh ing hi: lo 
sung khi zo hem un! Ante thak zo toh hi, mahhangin ankung cophun heng 
zo hi. 36 An a cawmtu pa cu a thaman piak hi aa an cu kumkhua a nunnak 
tukin cawm hi. Mahtihcun anci a cingtu le an a cawmtu langkhat in 
lungdam khawm haw tuk hi. 37 Itahimtitale thu santehnak in, Mi pakhat in 
cing in, a dang pakhat in at hi, tih mi cu maan zet hi. 38 Nadeh awng uh 
ngawl mi lo sungah cang at tuk in nohte hah ing hi. Mahlaih mun mi dang 
tei a dehnak sa haw pen midang tei dehnak hangin a miat ngah uh ci, tin ti 
hi. 39 Nume1 nu in, Ka bawlsa mi hempoh hilh leh khawng tin a tih hang 
in mah khua sungaa a ummi Samaria mi tampi in Jesuh cu sang haw hi. 40 
A lak ah Samaria mite hung haw in, Keimu lakah caam hih in hi, tin zawm 


haw in nmih caam hi 41 Jesuh ii thu hilhmi thei haw in mi tam dedeuh in 
sang haw hi. 42 Mahten numei nui lak ah in, Tu cu nangma thu hilh mi 
hang hi ngawl in keimuh rori in a thu hilh mi thei ung aa sang ung hi; amah 
hi leihum Pantu hi tatak hi tih vang thei ung hi, tin ti haw hi. 


Jesuh In Bawi Pakhat ii Capa Damtiik 


43 Mahlaih ah cun ninih a caam nungten Jesuh cu tul in Galilee ah hawh 
hi. 44 Itahimtitale amah rori in, Kamsang cu ama umnak ngam ah upatnak 
co ma hi, tin ti hi. 45 Galilee ah a hen ten mahlaih aa mipi ten muak haw 
hi, Itahimtitale Jerusalem khua Kaltan Puai ah hawh in mah puai sung aa a 
na bawimi hempoh amuh zo haw toh hangin hi. 46 Mahten Jesuh cu tui 
sapit in a suah tiiknak Galilee peng Kana khua ah hawh leh hi. Mah laih 
ah acozah bawi pakhat um in a capa pakhat Kapernaum khua ah na hi. 47 
Jesuh cu Judah ngam pen Galilee ah heng hi tih a theih ten a lak ah cun 
hawh in, Kapernaum khua ah hawh in a thi awndiak toh a capa damtiik 
tuk in hehpih ngen hi. 48 Jesuh in, Na lamdang le thasiah huainate na muh 
uh tih ngawl cu kua man sang tuk ma uh ci, tin ti hi. 49 Mah bawipa cun, 
Saya pa, ka capa a thih laih ngawlin hung zazaal in, tin ngen hi. 50 Jesuh 
in a lak ah in, Hawh inna, na capa cu nung tuk hi, tin ti hi. Mah pa cun 
Jesuh ii awn cu sang in hawh hi. 51 A hawhnak lampi pen a umlawh ten 
muak haw in, Na capa cu nung tuk hi, tin ti haw hi. 52 Aman, Itiik hun in 
kaw ka capa cu a damdeuh? tin a dot ten amun, Zan taak taaklam nazi 
pakhat ten a nattun cawl hi, tin ti haw hi. 53 Mah hun cu Jesuh in, Na capa 
nung tuk hi, tin a tih hun keek khin na hihi tih a pan thei leh hi. Mahtih cun 
amah le a innsang veng hawng in sang haw hi. 54 Hi hi Jesuh Judah ngam 
pen Galilee ah a hun nung a veinihnak nalamdang a bawimi hi. 


Tuiting Mawk aa Mina Damtiiknak 


5:1 Mahnungten Jesuh cu Jerusalem ah Judah biaknak puai pakhat um in 
mahlaih ah in hawh hi. 2 Jerusalem khua ah in Tuu Kongka tihmi um in 
mah Kongka eel ah in tuiting pakhat um hi. Mah tuiting mawk ahcun 


deubuuk panga zaakmi na um hi. Mah tuiting cu Hebru awn in Bethzatha 
tin ti haw hi. 3 Mah deubuuk zaakmi sungah in mina tampi zau teptup haw 
hi. A hekkhat cu mitcaw, a hekkhat cu kebai, a hekkhat cu kut le ke 
zawng mite hi haw hi. 4 (Hun khakhat ten Topai vancung mi tolhsuk in tui 
cu phiatiik meek hi.) Mah tui a phia bek ten tuiting sungaa a dawk masa 
bel cu a natnak haw pen damnak ngah meek haw hi. Mahhang in minate 
cu mah tui a phia tuk cu ngak haw hi 5 Mahlaih mun ah cun mi pakhat 
kum sawmthum le kum liat sung a na mipa um hi. 6 Mahlaih mun ah a zau 
leleng cu Jesuh in mu in kum ngerpi na zotoh tih vang thei hi. Mahhangin 
Jesuh in, Dam nuam cim? tin dong hi. 7 Mah pa cun, Topa, tui a phia ten 
tuiting sungah a nimtu tuk kuamah um haw ma hi. Tuiting sungah tolh tuk 
ka tih laih tak in midang ten makhelh leleng thong haw hi, tin ti hi. 8 Jesuh 
in, Tho inna na zauphah la in hawh in, tin ti hi. 9 Thakhatin mah pa cu 
nadam hi; a zauphah cu la in hawh hi. Mahni cu Sabbath ni hi. 10 
Mahhangin Judah huaitu pawl ten damnak a ngahtu pa cu, Tu ni hi 
Sabbath ni hi, na zauphah na hawhpihmi hi a Daan uh in deihma hi, tin ti 
haw hi. 11 Aman, Keimah a damtiiktu pan na zauphah la inna hawhin ti si! 
tin ti hi. 12 Amuh ten, Mahtibangin a titu cu akuakaw? tin dong haw hi. 13 
Hinaven damnak a ngah tupa cun Jesuh cu a kua him tih thei ma hi, itahim 
titale mahlai ahcun mi honpi um haw in a lak haw pen Jesuh cu na hawh 
zo hi. 14 A nung ten mah pa cu Jesuh in biakinn sungah tawkin Zo un! 
Tucun damzo ci. Mahhangin na sual toh pah sun. Mahmatale na humah 
thil phangawl heng dedeuh tuk hi, tin ti hi. 15 Mahten mah pa cu hawh in 
Judah lampuitu tei lakah, Kei a dam tiiktu cu Jesuh hi, tin hilh hi. 16 
Sabbath ni in mi a damtiik hangin Jesuh cu langpang haw hi. 17 Jesuh in a 
lak haw ah, Ka Pa cu nadek leleng ahih hangin keivang ka deh kul bok hi, 
tin ti hi. 18 Mahtibangin a tih hangin Judah lampuitu te cu a thin haw tok 
in a mah thah tum dedeuh haw hi. Sabbath dan palcat bek hi ngawlin 
Pathian cu ka Pa hi a tih hangin Pathian bangin a mah le mah bawlcop hi 
tin ngaisung haw hi. 


Capa ii thuneihnak 


19 Mahhangin Jesuh in a lak haw ah, Thungai in hilh ing hi, Capa in a mah 
no in ii mah bawl theima hi. A Pai bawl a muhmite bek bawl hi. Pa'i 
bawlmi khi Capa hei in bawl bok hi. 20 Itahimtitale Pa'n a Capa cu it in a 
bawlmi hempohte lak khawng hi.Hi saangin bawltuk a nasia saw mi lak 
hih tuk aa, lamdang sa leh tuk uh ci. 21 Pa in mithi tho tiikin nunnak a piak 
bangin Capa hei in nunnak a deihtu lakah in pia bok hi. 22 Pa in a koi hum 
hei ah in thukhennak bawlma hi. Capa lakah thukhen theihnak pia zo hi. 
23 Mahhangin Pa a upattu hempoh in Capa vang upat bok hawtuk hi. Kua 
hei hihen Capa a upat ngawltu cu a hahtu a Pa vang upat bok hawma hi. 
24 Thungangai in hilh ing hi; kua hei hihen ka otmi thei in kei a hahtu a 
sang ahitale kumkhua nunnak nei hi. Thukhennak tawk tukma hi. 
Mahticun thihnak pen nunnakah tumzo hi. 25 Thungangai in hilh ing hi, 
mithi ten Pathian Capa 11 aw thei hawtuk aa a theitu hempoh ten nunnak a 
ngah haw hun heng tuk in tu in hengli zo hi. 26 Pa amah rori khi nunnak 
bulpi hi. Mahhangin Capa vang nunnak bulpi in bawlzo hi. 27 Mahten 
Capa cu Mihing Capa ahih hangin thukhemnak thu pia hi. 28 Hibang ahih 
hangin lamdangsa pahsun. Mithi hempoh ten a aw cu thei in, 29 a 
khaansung haw pen a tulnak haw hun heng tuk hi, thilpha a bawltute cu 
tholeh hawtuk aa nung hawtuk hi: mahten thilphangawl a bawltute cu 
tholeh bok hawtuk naven lawlmi hi hawtuk hi, tin ti hi. 


Jesuh Ca in Thukhentu 


30 Jesuh in, Keima thu in i mah bawlthei mang hi. Thukhennak ka bawl a 
hitale Pathian 11 hilhmi bangin bawl ing, mahhangin ka thukhennak cu dik 
hi. Itahim titale ka deih mi bawltuk tum mang. Kei a hahtu 11 deihmi bek 
bawl tum ing hi. 31 Keiman keima thubek ka hilh tacun ka thuhilhmi cu a 
maan ngangai hi tih theih tuk ma hi. 32 Himaven keima ai in keima 
thuhilhtu tuk midang pakhat um in ka thu a hilhmi cu man hi tih thei ing 

hi. 33 Johan lakah na kamtai uh te hah uh ci, a man thumaan hilh hi. 34 
Hibangin ka tih ten theihpihtu mihing neih kul ing ka tihnak hi ma hi. 
Patnak na ngahtheihnak tuk uh in ka hilhmi hi. 35 Johan cu alh in a vaakmi 
mei inn bang hi aa, a vaaknak cu hun comno sung bek pahcawi uh ci. 36 


Hinaven keima ai in ka thu la tettikhantu um in Johan ii tettikhan mi 
saangin ngeng saw hi, mahmi cu Pa ii piak ka bawl mite hi. Mah ka 
bawlmi in Pa ii kei a hahnak thu langtiik hi. 37 Mahten kei a hahtu ka Pa 
hei in ka thu cu mite theitiik hi, a aw thei awngma uh ci. Amel vang mu 
awngma uh ci, 38 Mahten a thu hilhmi vang na lungmu sung uh ah koihma 
uh ci, itahimtitale a hahmi sangma uh ci. 39 Lai Thiangtho sialin cung uh 
ci; mahbangin na cunnak uh cu hi Lai Thiangtho sungah in kumkhua 
nunnak mutuk ung tin na ngaihsut uh hang hi. Hi Lai Thiangtho cu a veng 
hawngin keima thu a hilhtu hi. 40 Hinaven nunnak ngah tukin ka lakah 
hung nuam cuangma uh ci. 41 Mihing tei lak pen pahcoihnak ngah tukin 
zei mang. 42 Hinaven itabang uh cim tih thei ing aa, na lungmu sung uh ah 
in Pathian itnak ii mah umma hi. 43 Ka Pa ii thuneihnak tuah hung 
navengin saang nuamma uh ci. Hinaven mi pakhat ama thuneihnak tuah in 
hungin amah saw cu pom uh ci. 44 Pakhat le pakhat lak pan pahcoih tuk 
nuamzet uh ci. Hinaven a mah bek Pathian ummi lakpen pahcoihnak 
ngahtuk tumma uh ci. Mahtin a hi tale i tin kaw kei na san theih tuk uh? 45 
Hinaven kei hi Pathian lakah nangmuh mawhsiattu hitukin ngaisung pah 
sun. A humah muansannak na neihzet uh mi Moses hihim khi nangmuh 
mawhsiattu na hi tuk hi. 46 Moses khi sang ngangai na hi uh ta a hin 
keimah vang hi sang bok tuk hi uh ci. Itahim titale Moses in keima thu 
ngan hi. 47 Hinaven ama ngatmi na san uh ngawl hangin ka hilhmi hi i tin 
him na san theih tuk uh? tin ti hi. 


Jesuh in Mi Thawngnga An Vaak 


6:1 Mahnungten Jesuh cu Galilee Tuitingpi ngaalkhat lam ah hawh hi.. 
(Mah Tuitingpi cu Tiberius tih hei in sam haw hi.) 2 Mihonpi ten amah cu 
zui haw hi. Itahimtitale minaa te damtiik in, thasiahhuai nalamdang a bawl 
mite khi mu zo haw toh hi. 3 Jesuh cu mual hum ah kaito in a nungzui te 
tuah khungkhawm haw hi. 4 Judah tei Kaltan Puai cu naizet zotoh hi. 5 
Jesuh cu a elkimte zo kawkawi in, mihon tampi ten amah zuanli khi mu hi. 
Mahten Filip lakah, Hi mihonpi tei eih tukin ilai ah an lei kam nung? tin 
dong hi. 6 (Mahtibangin a dotmi cu Filip lungmu a zonak thongpoh hi, a 


ngangai cu itin bawm kam nang tih cu ama in thei leng hi.) 7 Filip cun, Mi 
hizong ngaitak cu demno teen a ei haw hei in tangka zanih vaal man 
cangho lei kul tuk hi, tin don hi. 8 Mahten nungzuitu a dang Simon Piter 11 
naupa Andru in, 9 Hilaiah naupang pakhat in cangho panga le ngasa panih 
nei hi. Mahnaven mihing hizong caa cun imah tingcak tuk ma hi, tin ti hi. 
10 Mahten Jesuh in, Mihonpite khi hungtuk un, tin ti hi. (Mahlai mun ah 
hampa tampi um hi.) Mahten mihonpite cu khung haw in, a venghawng 
haw in thawngnga laih kim hi. 11 Jesuh in cangho cu la in Pathian lakah 
lungdamnak thu a hilh cengten, a khungkhawm mihonpite cu sem hi. 
Mahbangbokin ngasa cu sem leleu in a venghawng haw cun kham-uk in ei 
haw hi. 12 A khamkhawng ceng haw ten Jesuh in nungzuite cu, An 
khambaangte khi cawmleh khawng unna, thialkhatno hei thamthongtiik 
tuk ma hung hi, tinti hi. 13 A tihbangcun nungzui ten cawm leh haw m 
cangho panga le ngasa pamh a eih khambaang haw cu kho sawm le kho 
nih kim hi. 14 Mahlai aa a um mihonpi ten, mahtibangin Jesuh 11 
thasiahhuai nalamdang a bawlte a muh haw ten, Hipa hi, hi leihum ah 
hungtuk Kamsang a tih haw mi hi toh hi, tin ti haw hi. 15 Mihonpi ten 
Jesuh cu a nuamvang nuam ngawlvang in kumpi bawi dektiik nuam haw 
hi. Mahnaven hibangin a lungtup hawmi cu Jesuh in a theihten amah 
nguakcangno in mualhum ah hawh leh hi. 


Tuihum ah Jesuh Hawh 


16 Taaklam ten nungzutte cu Galilee tuitingpi lam ah hawh suk haw hi. 17 
Hawmkuang sungah khung haw in Kapernaum khua lam zuamin hawh haw 
hi. Khuathm li toh naven Jesuh cu amu lakah hung cuang ma laih hi. 18 
Huihsia nasiazet theu in, tuihualpi khanglet dalh hi. 19 Nungzuite cu 
pengthum pengli laih, hawmkuang cu hotli haw hi. Mahten Jesuh cu tuipi 
humah amulam zuan in a hungli khi a muh haw ten lau mahtak haw hi. 20 
Mahten Jesuh in, Lau pahsuh un keimah ing hi, tin ti hi. 21 Nungzui ten 
Jesuh cu hawmkuang sungah khungtiik haw hi. A ngeingawl no in a hen 
nuamnak haw mun ah heng paih haw hi. 


Mppi Ten Jesuh Zei Haw 


22 A zingten tuipi ngaalkhat lam aa mihonpi ten tui mawkah hawmkuang 
pakhat um leng khi mu haw hi. Nungzui tei hawh laih khim Jesuh tel kha 
ngawlin amuh nguakcangno hawh haw tih thu vang thei haw hi. 23 
Mahlaihtakin Topa Pathian lakah lungdamnak thu a hilh ceng ten cangho a 
eihnak haw mun ah Tiberius lampen a hengmi hawmkuang dadangte vang 
cawl bok haw hi. 24 Mi hempoh ten mahlaiah Jesuh vang, nungzuite vang 
um leh haw matoh tih a theih haw ten, hawmkuang khungin Kapernaum 
lamah Jesuh cu zei haw hi. 


Jesuh Cu Nunnak Cangho 


25 Ngaalkhat lamah Jesuh cutawk haw in, Saya pa, ituklaihin hilai heng 
cim? tin dong haw hi. 26 Mahten Jesuh in, Thu ngangai in hilh ing hi. 
Nohten thasiahhuai nalamdang ka dehnak hangin keimah zei hi kha saw 
ngawlin, vonvah uk in an na eih uh hang keimah zei hi saw uh ci. 27 Hia 
sia leh theimi an ca in naadek ta pahsuh un hi. Kumkhua a phaatmi nunnak 
an ca dek sawn un hi. Mahmi an cu Mihing Capa in nohte pia tuk hi. 
Itahimtitale Pa Pathian in a humah lungkimnak tacik khen zohtoh hi. 28 
Mahten mihonpi ten, Pathian in deh tuk a deihsakmi ka deh tuk uh a 1 um 
kam ni? tin dong haw hi. 29 Mahten Jesuh in, A tiikmi pa khi um un hi. 
Mahmi cu Pathian ii nohte a dehtiik nuammi nadeh hi, tin don hi. 30 
Mihonpi ten, Mahahitale nangmah ka up theihnak tuk uh in, nalamdang 
thasiahhuai i bawl kam ni ci? 31 Lai Thiangtho sungah, Eih tuk cangho 
van pen pia suk hi, tin a tihbangin ka pu pa uh ten phuilneel ngamkhing 
sung pen manaate ei ngangai haw hi, tin ti haw hi. 32 Jesuh in, Thu 
ngangai in hilh ing hi. Moses ii piakmi cu vanhum cangho hi kha ma hi. 
Vanhum cangho ngangai a piatu cu ka Pa bek hi. 33 Pathian ii piakmi 
cangho cu vanhum pen hungin leihum ah nunnak a piatu pa khi hi, tin ti hi. 
34 Mahten, Topa mahmi cangho cu kohte pia leleng in hi, tin ngen haw hi. 
35 Jesuh in, Keimah cu mahmi nunnak cangho ing hi. Keima lakah a hung 
mite cu i tuk mahten a ngilkial leh haw tuk ma toh hi. Keima a umtute cu 1 


tuk man ten dangdum leh haw tuk matoh hi. 36 Mahnaven ka hilhsa 
bangin nohten kei cu mu zotoh nave uhcin um nuam ma uh ci. 37 Ka pa ii 
keimah a paikmi pawpoh cu kua heihihen ka lakah hung haw tuk hi. 
Keima lakah a hungmi pawpoh cu pakhat no hei kiik tuk mang hi. 38 
Itahimtitale kei cu keima deihnak bang dek tukin hung hi ngawlin, kemah 
a tiiktu pai deihnak bang dek tukin van pen a hungsukmi ing hi. 39 Keimah 
a tiiktu pai deihnak cu ni nungdawlbel ni ten pakhat no hei paithong 
ngawlin nunnak ah thawhkiktiik theihnak tukin hi. 40 Itahimtitale Capa mu 
in a um ngangaitu hempohte kumkhua nunnak a ngah haw tuk khi ka pai 
deihnak hi, mahten ni dawlbel ni ten nunnak ah thokiktuk leh tung hi, tin ti 
hi. 41 Jesuh in, Kei cu vanhum pen a hungsukmi cangho ing hi, a tih ten 
Judahte cu phu celculh haw hi. 42 Judahte cun, Hipa hi Josef capa hi ma 
ta maw? A pa thei ung, a nu vang thei ung. A ita vanhum pen a hungsukmi 
cangho ing hi! tin ti thei hum? tin tili haw hi. 43 Jesuh in, Phu celculh li 
pahsuh un hi! 44 Keimah a tiiktu pa in keima lakah heng tukin a huupsak 
ma ta cun ka lakah hung thei haw tuk ma hi, Mahten amuhte cu ni dawlbel 
ni ten nunnak ah thotiik tung hi. 45 Kamsang tei laibu sungah, Mi 
hempohte cu Pathian in hilh tuklai hi, tin um hi. Pai thu za in a zuitu te cu 
keima lakah hung haw hi. 46 Mahtibangin tih ten a kuakua heihihen pa 
mutu um haw tihnak hi khama hi. Pathian lak pen a hungmi pa bek khin Pa 
mu awng hi. 47 Thu ngangai in hilh ing hi. A um a sangtu cun kumkhua 
nunnak nei hi. 48 Kei cu nunnak cangho ing hi. 49 Na pu na pa uh ten 
phiilneel ngamkhing pen manaa khi ei haw naven thi leleng haw hi. 50 
Mahnaven vancung pen a hungsukmi cangho a eitute cu thi haw tuk ma hi. 
51 Vancung pen a hungsukmi nunnak cangho cu keimah ing hi. Hi cangho 
a eitu pawpoh cu kumkhua in nung haw tuk hi. Ka piakmi cangho cu ka 
taksa hi hitoh hi. Ita pia hingngim titale leihum mitei nunnak tukin hi. 52 
Hi thu hin Judah tei sungah thin-uukzet in thu nialnak piang pantiik hi. Hi 
pa hin itibangin a taksa cu eih tukin ohte a pia thei tuk him? tin ti haw hi. 
53 Jesuh in amuh tei lakah, Thu ngangai in hilh ing hi. Mihing Capa ii 
taksa ei ngawi le thisan a in ngawlmi hempohte cu a sung haw ah nunnak 
nei haw tuk ma hi. 54 Ka taksa ei in ka thi a in tute cu kumkhua nunnak 
nei in nidawlbel ni ten nunnak ah tho lehtiik tung hi. 55 Itahimtitale an 


ngangai cu ka taksa hi, in tuk ngangai cu ka thi hi hi. 56 Ka taksa ei inka 
thi a intute cu keima sungah nung haw in keihei amu sungah nung bok ing 
hi. 57 A nungmi Pa in keimahtiik in, ka nunnak hi amah hangin nung ing hi. 
Mahbangbok in keimah taksa a eitu cu keima hangin nungbok haw tuk hi. 
58 Hihi van pen a hungsukmi cangho hi. Hi cangho cu na pu na pa uh tei 
eihmi tuah bang ve kha ma hi, na pu na pate uh cu ei haw naven thi leng 
haw hi. Mahnaven hi cangho a eitu cu kumkhua in nung haw tuk hi, tin 
Jesuh in ti hi. 59 Hi thu cu Jesuh in Kapernaum khua Pumkhawmimn pen a 
zilhlaih in a hilhmi hi. 


Kumkhua Nunnak 


60 Hi thu cu a nungzui ten a theih haw ten, A thu zilhnak haksa leita a kua 
in pom thei tuk him? tin ti haw hi. 61 Kuamah in hilh kha po ma naven a 
nungzui tei phuklih cu Jesuh in a lungmu sungno in thei hi. Mahhangin, Hi 
thu him na lungmu uh haksatiik in nungkik nuamli bang um si uh ci? 62 
Tehkipnak in Mihing Capa hi a umnak sa-awng ah a kaito leh khi na mu 
uh bang ahin, itin ti kam ni uh ci? 63 Nunnak piatu cu Pathian 1 Huavang 
Thiangtho hi. Mihing tei cah le ngilnak cu i mamah ma hi. Nohte ka 
hilhmi thu hi Hawvang le nunnak hi. 64 Mahnaven mi hekkhat ten um ma 
uh ci, tin Jesuh inti hi. (Jesuh in a pattung himpo in amah um ngawltu 
umtuk aa a kua in kei zuak tuk him tih thei ham leng hi.) 65 Jesuh in a 
awn cu bet lehleu in, Hitibangcun ahih hangin hi. Ka Pan amu ca in lam a 
honsak ma ta cun kua mamah ka lakah heng thei haw tuk ma hi. tinti hi. 
66 Hi thu hangin a nungzuitu mi tampite cu nungheek in amah zui ngam 
leh haw matoh hi. 67 Mahten Jesuh in nungzui sawm le panih tei lakah, 
Noh aw taisan bok ni uh cim? tin dong hi. 68 Simon Piter in, Topa a koi 
lakah kaw ka hawh cuang tuk uh? Nang cu kumkhua numnak thu neitu hi 
toh si ci? 69 Tu in nang cu Pathian lak pen a hung Mithiang pakhat hi ci tih 
cu umzet ung hi, tin ti hi. 70 Jesuh in, Noh sawm le panihte hi keimah rori 
in teng hi mang maw ai him? Mahnaven pakhat cu dawi ngilo na hi hi, tin 
don hi. 71 Jesuh cun Simon Iskariot ii capa Juda Iskariot khi a tih 
nuamnak hi. Itahimtitale Juda Iskariot cu nungzui sawm le panih ah tel bok 


naven amah zuak lehtu tuk khi na hi hi. 
Jesuh le A Naute 


7:1 Mahcengten Jesuh cu Galilee ngam lamah zin hi. Judah ngam lam cu 
zin nuam ma hi. Itahimtitale mahlai mun aa a um Judah ten amah that 
nuam haw hi. 2 Judah tei Biakbuuk Puai cu naizet toh hi. 3 Mahhangin 
Jesuh cu a nauten, Hilai pen Judah ngam ah hawh tenna na thil bawlnak le 
na nadehnakte na nungzui ten mubok haw ta hen. 4 Mi ten keimah mu bok 
haw nahen a ti nuam ten a nadehnak haw seelcip awng haw ma hi. Hibang 
dekli na hih ten lei buppi in na nadehnak thei bok haw ta hen, tin ti haw hi. 
5 (A suahpihte ngangcang hei in amah um kha haw ma hi.) 6 Jesuh in, Ka 
hun heng malaih hi. Nohte cu man hilhial leleng uh ci. 7 Nohte cu 
leihumpi hin hua thei ma hi. Mahnaven kei cu hua hi. Itahimtitale na thil 
bawl dan uh pha ma hi tin ka hilh leleng hang hi. 8 Puainak ah hawh ta un 
hi. Kei ong cu hawh tuk mang. Ka huncaan kim malaih hi, tin ti hi. 9 Jesuh 
cu Galilee ngam ah umhih hi. 


Biakbuuk Puai ah Jesuh Hawh 


10 A nau tei hawh ceng ten Jesuh cu puainak ah hawh leh bok hi. 
Mahnaven lang liauluau pi hawh ngawlin hawh kuh deen hi. 11 Judah upa 
pawl ten puainak ah zei haw in, Ilai ah um him? tin dong haw hi. 12 Jesuh 
ii thu cu mi zapi ten son kuh huhum li haw hi. Hekkhat ten, Mipha hi, tin ti 
haw. Hekkhat ten, Pha ma, mizol kawkawi thong hi, tin ti haw hi. 13 
Mahnaven a thu cu kuamah in taangzaakzet in son ngam haw ma hi. 
Itahimtitale Judah upate a lau haw hang hi. 14 Hi puai a celh kuan haw ten 
Jesuh cu Biakimn ah hawh in thu zilhnak nei hi. 15 Judah upa pawl ten 
lamdangsa in, Hipa hi tawng le kaai awng ma si, Itibangin hi zaza theithei 
nantim? tin ti haw hi. 16 Mahten Jesuh in, Tu aa nohte ka zilhmi hi keima 
zilh thong thu hi ngawlin keimah a hahsuktu Pathian lakpen a hengmi thu 
hi. 17 Pathian ii deihnak a bawl nuam ngangai pawl ten ka zilhmi thu pawl 
te hi Pathian lak pen a hengmi ngangai maw, keima lungmu thong him tih 


cu khenkhuai thiam haw tuk poh hi. 18 Mai deih zawng in mi a zilh thei 
pawl cu ngual tei pahcoih le thangphat tuk zei mite hi haw hi. Mahnaven a 
tiktu ii minthannak tuk bek a deihtu cu thu maan son hi. A sungah zol thu 
um ma hi. 19 Moses in nohte thukham pia hi ma ta maw? Mahnaven 
kuamah in zui ma hi uh ci. I ta keimah lehlam that tukin ngaisungli uh 
cim? tin Jesuh in ti hi. 20 Mi hempoh ten, Na sungah ngamhuai um hi bel 
tuk hei! A kua nge him nang that tuk sawmtu? tin don haw hi. 21 Jesuh in, 
Thasiahhuai nalamdang pakhat ka deh ten lamdangsa khawng uh ci. 22 
Moses in na canau uhte a vunceep haw tan tuk uh ci tin a hilh hangin tan 
hun a kim ten sabbath ni tuah a dengdun tavang in tan memeek uh ci. (A 
pan masabeltu cu Moses hi kha ngawl in na pupa uhte khi hi saw hi.) 23 
Moses daan palcat ngawlnak tuk tin Sabbath ni in na capa uhte vunceep na 
tan uh ta cun Sabbath ni in mina pakhat ka dam tiiknak hum ah ita thin-uuk 
uh cim? 24 A pualam zohnak tuah bekin thukhen pahsuh un hi. Thudik 
ahihnak zo in khen uh hi, tin ti hi. 


Messiah Hi Maw? 


25 Mahtecun Jerusalem khua aa mi hekkhat pawlte cun, Thah tukin a 
zohlih hawmi hi pa hi maw? 26 Zo un! Langtaakzet in mipi maiah thuson 
li hi. Mahnaven kuamah in dodal po haw ma hi. Lampuitu upa pawl ten, 
hipa hi Messiah hi tih a theih ciang tatak haw hang hi nantih maw? 27 
Messiah a hen ngangai ten ilai lam pen hung tuk him tih kuamah in thei tuk 
ma hi. Mahnaven hipa cu ilai pen heng hum tih cu thei khawng ung hi. 28 
Jesuh in mahtibang thu a zilhlih laitak in ngingzet in, Keimah hi thei 
ngangai uh cim? Keima thu in a hung hi kha mang hi. Mahnaven Keimah a 
tiktu cu up tukin a tak ngangai mi hi. Nohten keimah a tiiktu pa cu thei ma 
uh ci. 29 Kei cun thei ing hi. Itahimtitale ama lak pen hung ing aa, a 
tiksuktu cu amah hi, tin ngingzet in au hi. 30 Mahten amah cu man nuam 
haw hi. Mahnaven kuamah in a humah khut ha thei haw ma hi. 

Itahimtitale a hun caan kim ma laih hi. 31 Mahnaven mihonpi sung pen mi 
tampi ten amah um haw in, Messiah i hen ngai ten hipa saangin 
thasiahhuai nalamdang tamsaw bawl thei a ni maw? tin ti haw hi. 


Jesuh Man Tukin Mitiik Haw 


32 Farasi ten mihonpi tei hitibangin thu a son kuh huhum lih a zaak haw 
ten amuh le thiampi upate tuah Jesuh man tukin biakimn cingtu palik 
hekkhattetiik haw hi. 33 Mahten Jesuh in, Demlaih sung cu nangmu lakah 
um hih tung hi. Mah nungten keimah tiiktu pai lakah hawh tung hi. 34 
Keimah zeili tuk nave uhcin tawk tuk ma uh ci. Itahimtitale ka umnak tuk 
mun ah nohte hawh thei tuk ma uh ci? tin ti hi. 35 Mahhangin Judah upa 
pawlte cu pakhat le pakhat, Tawk theih ngawlnak mun ilai hawh tum nan 
him? A hawhnak theihtheih tuk uh ngawlnak mun ilai tawk kek ahkhin 
hawh tum hi nantim? Judah tei umnak khuapi pa khakhat ah hawh in, Grik 
mite zilh nuam hi nantih maw? tin ti haw hi. 36 Hitihhin ti haw laih hi, 
Keimah zei tuk nave uhcin tawk tuk ma uh ci. Ka umnak tuk munah nohte 
hawh kha thei tuk ma uh ci, tin ti hi. A i matlap nantim? tin ti haw hi. 


Nunnak Tui 


37 Puainak ni dawltabel cu a thupibel ni hi. Mahnicun Jesuh in awn 
ngingzet in, Akua abang dang a dum mite ka neel ah hungin in un. 38 Lai 
Thiangtho sungah, Keimah a umtu hempoh tei sung pen numak ciktui put 
tuk hi tin a tihmi bang khin hi tuk hi, tin ti hi. 39 Jesuh hilh nuammi cu 
Hawvang Thiangtho thu hi. Mahmi Hawvang Thiangtho cu amah umtu 
hempoh tei ngahtukmi hi. Hi hunlaih khin Hawvang Thiangtho cu piak in 
um ma laih hi. Itahimtitale Jesuh cu sunloihnak tuah thawhtiik hi ma laih 
hi. 


Mppite Khenkhek Haw 


40 Hi thu a theih haw ten pawlkhat ten, Hipa cu Kamsang ngangai hi, tin ti 
haw hi. 41 A dang ten, Messiah hi tin ti haw. Mahnaven a dang 
pawlkhatte cun, Messiah cu Galilee ngam lam pen piang tuk ma hi. 42 Lai 
Thiangtho in, Messiah cu David casuante hi tuk aa David khua Bethlehem 
ah hing tuk hi tin ti si, tin ti haw hi. 43 Amah i hangin mihonpi sungah 
khendunnak piang hi. 44 Pawlkhat ten man nuam haw. Mahnaven a humah 


khutha haw ma hi. 
Judah Upa Ten Sangkha Haw Ma 


45 Biakimn cingtu palikte cu kiik leh haw in, thiampi upa le Farasi ten, Ita 
amah hunpih ma uh cim? tin a dot haw ten, 46 Hi pa bangin kuamah in 
thuphuang awng haw ma hi, tin don haw hi. 47 Mahten Farasi ten, 
Nangmuhte vang zol cih ngah zo bang um si? tin dong haw hi. 48 Farasi 
pawl ten, Judah upa pawl heihihen, Farasi pawlte heihihen, amah um in a 
umtu pakhat beek na theih uh um maw? 49 Mipite cu Moses ii thukham a 
theih haw ngawl hangin, Pathian 11 tamsiat thuak haw hi, tin ti haw hi. 50 
Farasi mi Nikodemas in, 51 Eimu daan ahcun, kuamah in ama thu a theih 
masak laih uh ngawl le, a bawlmi amuh uh laih ngawl cun, khial hi, tin ti 
thei tuk ma hung hi, tin ti hi. Nikodemas cu Jesuh lakah a leeng awngtu pa 
khi hi. 52 Maten, amuh ten, Pha hi. Nang hei Galilee lammi bok cim? Lai 
Thiangtho sial him po in hi. Galilee lam pen Kamsang hihim piangtuk ma 
hi, 


A Sual Laitak Matmi Numei 


8:1 Mi hempohte cu mn ah pin haw hi. Mahnaven Jesuh cu Olif mual 
humah hawh hi. 2 A zing ten zingtung no in Biakinn ah hawh leh hi. 
Mahtecun mihonpi ten amah cu kim pimpem haw m, Jesuh cu khung in 
thu hilh pan hi. 3 Daanthiam sayate le Farasi pawl ten numei pakhat pano 
dang tuah a suallih haw laihtakin a mat hawmi nu hunpih haw in mi tampi 
mai ah dingtiik haw hi. 4 Jesuh lakah hi tin ti haw hi, Saya pa, hinu hi 
pano tuah a suallih haw laihtak keek in matmi hi. 5 Moses 11 piakmi keimu 
daan bang ahitacun himi nu cu suang tuah sehhuptukmi hi. Nang itin 
ngaisung cim? tin dong haw hi. 6 Hitihbangin thu a dothemlih haw cu a 
humah sual zei nuam in a thangsiah kuh nim haw hi. Mahnaven Jesuh cu 
khung in a khut in lei ah lai ngan hi. 7 Thu a dotzom pikpek haw taak cu 
Jesuh cu daakto leh in, Nangmu sung pen sualnak a bawl awng hihim 
ngawlmi in suang tuah in sep masabel hen, tin ti hi. 8 Mahcengten kun leh 


in lei ah lai ngan lehleu hi. 9 Hi thu a theih haw ten pakhat nung pakhat 
nungkik pepel in taai thetheuh haw hi. Upa deuh pawlte tai kuh pan 
masabel haw hi. 10 Mahten Jesuh cu daakto leh in, Numei nu aw, ilai 
hawh khawng haw ta kaw? tin dong hi. 11 Numei nu cun, Topa, pakhat no 
hei um haw ma hi, tin don hi. Mahten Jesuh in, Kei hei in nang thukhen 
sak tuk mang hi. Hawhten na sual leh toh pahsun, tin ti hi. 


Jesuh Cu Leihum Vaaknak 


12 Jesuh in amuh tei lakah, Kei cu leihum vaaknak ing hi, Akuakua 
heihihen keimah a zuitute cu nunnak khuavak nei haw tuk aa khuathim 
sungah vaakvaai haw tuk ma hi, tin ti hi. 13 Farasi ten, Nangma thu lala 
son duncopli sisi. Na sonmi imah a matlap um ma hi, tin ti haw hi. 14 
Jesuh in don leh in, Hikha ma hi. Keima thu lala ka son copli vangin ka 
sonmi thu cu dik hi. Itahimtitale ilai pen hung in, ilai ah hawh tuk hing 
ngim tihvang thei thei ing hi. Nohte cun ilai pen hung ing aa, ilai lamah 
hawh tuk hing ngim tih hei thei ma uh ci. 15 Nohten mihing daan zui in 
thukhen uh ci. Kei in kuamah i hum ah thukhen mang hi. 16 Mahnaven thu 
ka khen tuk bang ahin ka thukhennak cu thuman hi tuk hi. Itahimtitale hi 
thu ah keimah nguakcang hi mang hi. Kei a tiiksuktu ka Pa cu keimah tuah 
um kawm ung hi. 17 Nangmu thukham sungah mihing tetti panih a thu 
haw a cun tale a son hawmi cu thuman hi tin ngat in um hi. 18 Tulaihtak in 
kei ca in ka tetti cu keimah hitoh ing hi. Ka tetti a dang cu keimah a tiiktu 
ka pa khi hi, tin ti hi. 19 Amuhten, Na Pa cu ilai ah kaw a um? tin dong 
haw hi. Jesuh in, Keimah hei thei ma uh ci, Ka Pa hei thei ma uh ci. 
Keimah hi na thei uh bang ta a hin ka Pa heithei bok tuk nave uh cin, tin 
don hi. 20 Jesuh ii thu a hilhnak mun cu, Biakinn sung a sumpi koihnak 
mun ahkhin hi. Ama hun a kim laih ngawl hangin kuamah in man haw ma 
hi. 


Ka Hawhnak-ah Hawh Thei Tuk Ma Uh Ci 


21 Jesuh in hitin ti lehleu hi, Kei cu hawh tung hi, Kei cu zeituk uh ci, 


mahnaven na sualnak sung uh ah thi tuk uh ci. Ka hawhnak tuk mun ah 
hawh thei tukma uh ci, tin ti hi. 22 Mahhangin Judah miten, Ka hawhnak 
tuk mun ah hawh thei tuk ma uh ci, a tihmi khi amah le mah poh thatcop 
nuam hi nantih maw? tin ti haw hi. 23 Mahten Jesuh in, Nohte cu nuailam 
pen hung uh ci. Mahnaven kei cu humlam pen hung ing hi. Nohte cu hi 
leihum mi hi uhci. Kei cu hi lei mi hi kha mang hi. 24 Mahhangin na 
sualnak uh ah thi tuk uh ci tin ti ing hi. Mahten keimah cu Kemah ing hi 
ka tihmi na sang uh ma tale na sualnak sung uh ah thi ngangai tuk uh ci, tin 
ti hi. 25 Mahten amuh ten, Nang hi a kua nge cim? tin dong haw hi. Jesuh 
in, A pattung in ka hilh lelengmi khi ing hi. 26 Nangmu lakah thuson tuk le 
thuhilh tuk tampi nei ing hi. Keimah a tiiktu cu thuman hi aa, leihum ah 
amah lak pen ka zakmi thute bek hilh ing hi, tin don hi. 27 Jesuh ii a pai 
thu a hilh mite cu amuh ten thei zo haw ma hi. 28 Mahhangin Jesuh in 
amuh tei lakah, Mihing Capa na taaktoh uh ten a kua him tih thei tuk uh ci 
aa, keima thu in i mah bawl ngawi, Pa 11 hilhnak bang bek in thuson ka hih 
lam thei tuk uh ci. 29 Keimah a tiiktu Pa hei cu keima lakah um hi. Ama 
deihnak bangin na ka deh hangin keimah nguakcang zamthong ma hi, tin ti 
hi. 30 Hitibangin a thu zilh a zatu mi tampi ten amah um haw hi. 


A Suakca mi Le Sila 


31 Amah a umtu Judah mitei lakah Jesuh in, Nohte ka thuhilhnak na zui 
uh tale ka nungzuitu taktak hi tuk uh ci. 32 Thutak thei tuk uh ci a ma, 
mahmi thutak cun nohte suakcatiik tuk hi, tin ti hi. 33 Amuhten, Kohte 
Abraham casuante hi ung hi. Kuamah 1 sila m um awng ma ung hi, 
mahhangin suakca tuk hi uh ci na tihmi a i matlap hum? tin dong haw hi. 
34 Jesuh in, Thu ngangai in hilh ing hi. A sual pawpoh cu sualnak 11 sila hi. 
35 Sila ten a umnak haw tei innsang ah um leleng haw ma hi. Mahnaven 
capa ngangai ong cu um leleng hi. 36 Capa in nohte a suakcatiik tacun a 
suakca ngangai mi hi tuk toh uh ci. 37 Abraham ii casuante na hih uh cu 
thei leng mg hi. Mahnaven ka thu hilhnakte na pom nuam uh ngawl hangin 
keimah that tukin sawmli uh ci. 38 Kei cu ka Pai laksami thute bek phuang 
ing hi. Mahnaven nohte cun na pa uh tei hilhsa bek bawl uh ci, tin ti hi. 


Na pa uh Dawimangpa 


39 Amuhten, Ka pa uh cu Abraham khi hi, tin don haw hi. Mahten Jesuh 
in, Abraham 11 casuan ngangai na hi uh tacun ama bawlmi khi bawl bok tuk 
hi uh ci. 40 Hilh tukin ka tuptah lelengmi cu Pathian lak pen ka theihmi 
thutak khi hi. Mahnaven keimah lehlam thah tum uh ci. Abraham cun 
mahtibangin bawl awng ma hi. 41 Nohte cu napa uh tei bawlmi khi bawl 
bok uh ci, tin don hi. Mahten amuhten, Kohte cu casawn hi kha ma ung hi. 
Kohten Pa pakhat nei ung aa, Pathian amah hihim khi hi, tin don haw hi. 
42 Jesuh in, Pathian cu na pa ngangai uh a hi tacun keimah it tuk uh ci. 
Itahimtitale kei cu Pathian lak pen hungin tu in hilai ah um ing hi. Keima 
thu in hungcawm mang hi. Keimah tiiktu pai thu in hung ing hi. 43 Ita ka 
hilhmi thu hi thei zo ma uh cim? Ka thu phuanmi na ngaih uh ngawl 
hangin hi. 44 Nohte cu na pa uh Satan ca hi uh ci. Na bawl nuam uhmi hei 
cu nangmu deihnak khi hi. Amah cu a pattung himpo in laithat hi. Thutak 
khi itiikmah in leen awng ma hi. Itahimtitale a sungah thudik um ma hi. 
Zolthu a son ten a bawllih sa meek bawl leh saal khi hi poh hi. Itahimtitale 
amah cu zolthu son theimi hi aa, zolthu hempoh ii pa hi. 45 Kei cun thutak 
phuang ing hi. Mahhangin sang ma uh ci. 46 Nangmu lak ahhin ka sualnak 
a mutu kua um uh cim? Thu ngangai in hilh ing hi. Ita sang nuam ma uh 
cim? 47 Pathian lak pen a hungmi cun Pathian ii thu cu ngai hi. Mahnaven 
nohte cu Pathian lakpen a hengmi na hih uh ngawl hangin a thu ngai nuam 
ma uh ci, tin ti hi. 


Jesuh Le Abraham 


48 Judah miten, Nang cu Samaria mi hi ci. Na sungah khuasia tum hi ka 
tih uhmi khi thu ngangai si mei? tin ti haw hi. 49 Jesuh in, Khuasia hei nei 
mang hi. Kei cu ka Pa khi upat ing hi. Mahnaven nohte cun keimah 
zawnsak uh ci. 50 Kei cun keimah le keimah sunloihnak zei kha mang hi. 
Mahnaven a zeisaktu pakhat um hi. A thukhen ten keima lam ah tang hi. 
51 Thu ngangai in hilh ing hi. Ka thu zuitu te cu ituk mahten thi haw tuk 
ma hi, tin ti hi. 52 Judah ten, Tu ong cun khuasia nei ci tih a ciangzet in 


thei ung hi. Abraham cu thi zotoh hi. Kamsang pawl te hempoh vang thi 
khawng zo haw toh hi. Mahnaven nang cun, Ka thu a zuitu cu ituk mahten 
thi tuk ma hi, tin ti ci. 53 Ka pa uh Abraham cu thi zotoh hi. Mahbangngai 
ahitacun Abraham saangin ngeng saw ing tin maw na ngaihsut? Mahten 
Kamsang hempote vang thi khawng zo haw toh hi. Nang a kua heng in um 
kam? tin ti haw hi. 54 Jesuh in, Keimah pahcawicop ka hi tacun keimah le 
keimah pahcawicopnak cu imah man nei tuk ma hi. Keimah a pahcawitu 
cu ka Pa khi hi. Mahmi cu ka Pathian hi na tih uhmi khi hi. 55 Nohten 
itukmah in thei awng ma uh ci. Mahnaven kei cun thei ing hi. Theimang ka 
ti a hin nangmuh bangin zolthu son hibok tung hi. Mahnaven amah cu thei 
ngangai ing aa, a thu vang mang ing hi. 56 Na pu uh Abraham in keima ni 
le hun a muh tuk khi ngakhelzet hi. Amuh ngangai ten lungdamzet hi, tin 
don hi. 57 Judah miten, Kum sawmnga hei kim laih ngawl ngen itibangin 
Abraham cu mu kha thei cim? tin ti haw hi. 58 Jesuh in, Thungai in hilh 
ing hi. Abraham pian laih ngawlin kei um zotoh ing hi, tin don hi. 59 A 
sehnak haw tuk suang khul haw hi. Mahnaven Jesuh cu Biakimn pen tul in 
ngelh vawk hi. 


Jesuh in Pianpih Mitcawpa Damtiik 


9:1 Jesuh cu lampi ah a hawhlih laitak in pianpih mitcawpa pakhat mu hi. 
2 A nungzui ten Jesuh lakah, Saya pa, a nui pum sung pen mitcawsa in a 
piannak hi a kua sualnak him? Ama sualnak hang maw, a nu le pai sualnak 
hang him? tin dong haw hi. 3 Jesuh in, A mitcawtnak cu a ma sualnak 
hang hei hi ma, a nu le pai sualnak hang hei hi ma, Pathian thil titheihnak 
huham a lang theihnak tukin hi. 4 Sun khuavak sungzong cu keimah a 
tiiktu pai na khi ka deh leleng tukmi hi. Kuamah ii nadeh theih ngawl caan 
hengli toh hi. 5 Leihum aa ka um laih hin leihum mitei ca vaaknak ing hi, 
tin don hi. 6 Hi thu a son cengten Jesuh cu leiah a cil sia in leiciak 
demlaino a bawl celh ten mahmi leiciak no cu la in mitcawpa mit ah noih 
hi. 7 A noih ceng ten, Hawhtenna, Siloam tuiting ah na mai phiat in hi, tin 
ti hi. (Siloam tih cu tiik tihnak hi.) Mitcaw pa cu Jesuh 1 tiiknak bangin a 
mai phiat ceng ten khuamu ciangin kik leh hi. 8 A inn neel te le a 


veidawhlih laih a mu awngtu ten, A khung in veidawhli pa khi hi ma maw? 
tin ti haw hi. 9 Hekkhat ten, Mah zuh hi, tin ti haw hi. Hekkhat ten, Amah 
hi kha ma hi. Mahmi pa tuah khin bangve haw ngai hi, tin ti haw hi. 
Mahten mahmi pa cun, Keimah zuh ing hi, tin don hi. 10 Amuh ten, 
Itabangin na mit khuamu leh thei cim? tin dong haw hi. 11 Mahmi pa cun, 
Mi pakhat a min Jesuh a tih hawmi pan lei ciak la in ka mit ah noih hi. A 
noih cengten, Hawhtenna Siloam tuiting ah na mai phiat ten hi, tintiik hi. A 
tiknak bang hawh in ka mai ka phiat bek ten ka mit hak thei in khua mu 
ing hi, tin don hi. 12 Amuh ten, Tun amah ilai ah him? tin a dot haw ten, 
Thei mang, tin don hi. 


Farasi Ten A Damnak Kan 


13 Mitcaw awng pa cu Farasi tei lakah hawh pih haw hi. 14 Jesuh ii 
leiciak bawl in mi a dam tiiknak m cu Sabbath ni hi. 15 Farasi pawl ten, 
Itibangin na mit khuamu thei kam? tin dong leleu haw hi. Mahmi pa cun, 
Leiciak demlaih la in ka mit ah noih hi. Mahcengten mai phiattiik in mai 
ka phiat le ka mit khuamu ing hi, tin ti hi. 16 Farasi hekkhat pawl ten, 
Himi thil bawltu pa cu Pathian lakpen a hungmi hi kha tuk ma hi. 
Itahimtitale Sabbath thukham daan palcat hi, tin ti haw hi. Mahnaven 
hekkhat pawl ten, Mah ahi ahin mi sualmi cu itibangin hibang nalamdang 
bawl thei tuk him? tin ti bok haw hi. Mahhangin amu sung lala ah 
khendunnak piang hi. 17 Mahhangin mah pa cu Farasi ten veikhat dong 
thuah lehleu haw hi, Na mit a damtiiktu hi a kua tukin ngaisung cim? tin 
dong haw hi. Amah cu Kamsang hi, tin don hi. 18 Mahnaven Judah upa 
pawl ten amah cu a mitcaw naven tucun khuamu leh ta hi tih cu sang thei 
haw ma hi. Mahhangin mah pai nu le pa cu sam in, 19 Hi pa hi na capa 
ngangai hi maw? Mitcawsa in hinmi ti si uh si. Tu in khuamu thei si, tin 
dong haw hi. 20 A nu le pa te cun, Amah hi ka ca ngangai uh hi, tih cu thei 
ung hi. A mitcawsa in hing tul hi tihvang cu thei ung hi. 21 Mahnaven tu in 
iti bangin khuamu leh thei him, tih le kua in a mit vaaktiik leh him tih cu 
thei ma ung hi. Amah upa zo a hi taak amah dong un hi. A man son thei 
khawng tuk hi, tin don haw hi. 22 A nu le pa ten ita hitibangcun don haw 


himtitale, Judah upa pawl ten Jesuh cu Messiah hi tin a titu pawpoh cu 
biaknak inn pen hawlvawk tuk hung hi tin lungkimnak a neih sa haw mi a 
lau haw hangin hi. 23 Mahhangin, Upa zotoh hi. Amah dong un, a tihnak 
haw cu na hi hi. 24 Mitcawsa in himmi pa cu sam leleu haw in, Thudik 
thumaan hilh tung hi, tin Pathian mai ah thukam in hi. Itahimtitale Jesuh 
khi misual tih thei ung hi, tin ti haw hi. 25 Mitcawsa in hinmi pa cun, 
Misual ahih le hih ngawl thei mang. Mahnaven ka theihmi pakhat cu kei 
mitcaw awng ing hi. Mahnaven tucun ka mit khuamu ing hi, tim don hi. 26 
Itibangin bawl him? tin dong leleu haw hi. 27 Hilh zotohsing, na ngaih 
nuam uh ngawi cu e! Ita thei nuam leleu nge uh cim? Nangmuh vang ama 
nungzui nuam bok uh cim maw? tin don hi. 28 Mahten amah cu vapzaan 
in, Nangmah saw sisi a nungzuitu! Koh cu Moses nungzui si ung. 29 
Pathian in Moses lakah thu hilh tih thei ung. Mahnaven hipa khi cu ilai 
lam pen hung him tih thei ma ung hi, tin don haw hi. 30 Mahmi pa cun, 
Izahta lamdang him! Ilai pen hunghim tih na theih uh ngawl na pi, ka 
mitvaaktiik hi. 31 Pathian in misual tei thu cu ngai kha ma hi. Mahnaven 
amah a upattu le ama deihnak a bawltu tei thu ngai hi tih cu thei hung hi. 
32 Lei pianpat pen pan mitcawsa in hinmi khi a kuamah in vaak lehtiik tih 
thu thei awng ma hung hi. 33 Hipa hi Pathian lak pen a hungmi a hi ma 
tacun hitih bangte bawl thei tukma hi, tin don hi. 34 Mahten amuh ten, 
Nang sualnak tuah a dim aa hinmi sualnak tuah a khangtomi in koh ngen 
thuhilh tukin ngaisung! tin Pumkhawmim pen hawl vawk haw hi. 


Hawvang Mitcaw 


35 Jesuh in mahtibangin a hawlvawk haw cu thei hi. Amah cu Jesuh in mu 
in, Mihing Capa cu um cim? tin dong hi. 36 Mahpa cun, Topa aw mahmi 
pa cu a kua him tih hilh in hi, amah ka up theihnak tukin, tin don hi. 37 
Jesuh in. Amah cu mu zotoh ci. Tu aa nangmah tuah otpih dunli mi pa khi 
hi, tin don hi. 38 Mahten mahpa cun Jesuh 1 matah khukdin in, Topa um 
ing hi, tin don hi. 39 Jesuh in, Hi leihum ah thu kheh tuk in hung ing. 
Mitcaw te khuamutiik tukin le khua mute mit cawtiik tukin, tin ti hi. 40 
Hitibangin tihlih laihtak cun a eel a um Farasi hekkhat ten mahmi thu cu a 


zaak haw ten, Mah a hitale keimuhte vang na mit uh caw hi tin na tih 
nuamnak ven maw? tin dong haw hi. 41 Jesuh in, Na mit uh a caw ta ahin 
sual tuk ma uh ci. Mahnaven noh ten, khua mu leng ung hi na tih uh taak 
na sualnak uh taangleng laih hi, tin don hi. 


Tuu Khaltu Tehkipnak 


10:1 Jesuh in, Thu ngangai in hilh ing hi, Tuu inn sungah tuu kongka pen 
tum ngawlin kongka dang pen a tummi cu nguca le damiah hi. 2 A kongka 
pen a tumtu cu a cingkhawitu tuukhal hi. 3 Kongka cingtu cun kongka cu 
hon in, tuu pawl ten a aw khi thei haw hi. A tuu te cu amu min tek in sam 
in pualam ah tulpih hi. 4 A venghawng in a kaihsuah tul cengten a mailam 
ah hawh ham in, tuu ten a aw a theih haw hang a nungzui haw hi. 5 
Midang cu zui nuam kha haw ma hi. Itahimtitale a aw thei haw ma hi, tin 
ti hi. 6 Jesuh in tehkipnak tuah thu hilh naven amuhten itihnak him tih thei 
haw ma hi. 


Tuukhal Pha Jesuh 


7 Mahhangin Jesuh in hitin hilh lehleu hi, Thu ngangai in hilh ing hi. 
Keimah cu tuu tei tumnak kongka ing hi. $ Ka masuan aa a hungmi 
hempoh cu nguca le damiah ahih haw hangin tuu ten a aw ngai nuam haw 
ma hi. 9 Kei cu kongkapi ing hi. Kemah tawn in a hawhtu pawpoh cu 
luatnak ngah tuk hi. Tumtuak tultuak in ham hingdimdem mu haw tuk hi. 
10 Ngucate cun ngu tuk, that tukin, le siatsuah tuk bek in hung haw hi. 
Mahnaven kei cu nunnak cangkim a neihtheih hawnak tukin hung ing hi. 
11 Kei cu tuukhal pha ing hi. Tuukhal pha cun a tuu tei ca in a nunnak pia 
ngam hi. 12 Cialcop tuukhal pa cu tuukhal ngangai ahih ngawlnak hang le 
neitu ngai ahih ngawl tak cingne te hungli a muh ten tai masabel in, tuu te 
zamsan hi. Mahten tuu te cu cingne ten man in hilkeek khawng hi. 13 
Cialcopmi cu cialcop ahih hangin le tuu tei ca a ngaihsut ngawl hangin taai 
thong hi. 14 -15 Tuukhal pha cu keimah ing hi. Pa khi ka theih bangin Pa 
hei in keimah thei bok hi. Mah hangbokm ka tuu ten keimah thei haw in 


keimah hei in ka tuute thei bok ing hi. Mahhangin amu ca tukin ka nunnak 
pia ngam ing hi. 16 Hi tuuhon sungah a tel kha ngawl tuu dang hei nei ing 
hi. Amuhte vang hunpih hihim bok tung hi. Ka aw khi thei haw tuk aa 
tuukhal pakhat i ang sungah tuu hon khat suak haw tuk hi. 17 Ka pan kei a 
ihnak cu ka nunnak ka piak ngam hangin hi. Hibangin ka phalnak cu ka co 
kik leh theih tuk hangin hi. 18 Ka nunnak cu kuamah in laaksak thei haw 
tuk ma hi. Kemah ka phalnak bangin ka piakmi hi. Piaknak tuk thu hei nei 
ing a, laak leh theihnak thu hei nei ing hi. Mahmi cu ka pan bawlhen tin 
thu a piakmi khi hi, tin ti hi. 19 Hih thu hangin Judah mitei sungah 
khendunnak um leleu hi. 20 Mi tampi ten, Ngamhuai nei hi, sil zotoh hi, 
ita a thu ngaili uh cim? tin ti haw hi. 21 Mahnaven hekhat ten, Ngamhuai a 
neimi in hitibangin thu son thei tuk ma hi. Itihnak in khuasia a neimi pan 
mitcawmi khuamutiik thei tuk him? tin ti seem bok haw hi. 


Jesuh Thu Saang Haw Ma 


22 Jerusalem khua Biakinn apnak puai bawl laitak haw hi. Hi hun cu 
phalbi hun hi. 23 Jesuh cu Biakinn sung aa Solomon maaisaap a tihmi haw 
ahcun vak kawkawili hi. Mahlaitak in, 24 Judah ten kimvut in, Kohte hi 
ituk tian thinkham le lungkham pia tuk cim? A ciang in son in hi. Messiah 
hi ngangai cim? tin ti haw hi. 25 Mahten Jesuh in, Nohte hilh zotoh 
navengin sang muam ma uh ci. Ka Pa 11 thu a piaknak hangin ka bawlmi 
thil te khin keima hilh kul ngawlin langtiik haw poh hi. 26 Mahnaven 
nohte cu ka tuu na hih uh ngawl hangin sang ma uh ci. 27 Ka tuu ten ka aw 
khi ngai haw hi, amuh te vang thei ing aa, amuh hei in keimah zui haw hi. 
28 Amuhte cu kumkhua nunnak pia ing hi. Ituk mahten thi leh haw tuk ma 
toh hi. Amuh te vang ka kut sung pen kuamah in lonsak thei haw tuk ma 
hi. 29 Keima lakah a piatu ka Pa cui hempoh saangin ngengsaw hi. 
Mahhangin ka Pai cinkhawinak sungpen kuamah in lonsak thei haw tuk 
ma hi. 30 Ka Pa le kei cu pumkhat sakhat ung hi, tin ti hi. 31 Mahten 
Judah ten Jesuh a sehnak haw tukin suang khul leleu haw hi. 32 Mahten 
Jesuh in, Ka Pai tiikmi thilpha tamzet nohtei mai ah bawl ing hi. Hi thilte 
sung peni hang bel in kei suang tuah sep nuamli bel uh cim? tin ti hi. 33 


Judah ten, Suang tuah ka seh nuamnak uh cu thilpha na bawl hangin hi kha 
ma hi. Pathian na siatson hang hi. Nang cu mihing men thong poh ci. 
Mahnaven nangmah le mah Pathian bangin son dun cop ci, tin don haw hi. 
34 Jesuh in, Nangmu Daan thukham laibu sungah, Nohte cu pathiante hi 
uh ci, tin ngat in um hi. 35 Lai Thiangtho 11 hilhmi cu kumkhua thudik hi 
leleng hi tih cu thei ung hi. Mahten pathian ii a thu a hilhmi mihingte cu 
Pathian tin sam hi. 36 Kei cuka Pa 11 a tenmi le leihum ah a hahsukmi ing 
hi. Mahtihbang a hi hangin itakaw keimah hi Pathian 11 capa ing ka tihnak 
hangin Pathian zawnsak ci, natih theihnak uh? 37 Ka Pai deihmi thilte ka 
bawl ngawl tacun sang nuam pahsuh un! 38 Mahnaven ka bawl a hitale 
keimah na sang nuam uh ngawl vangin ka bawlmi beek hi na sang uh an 
mawi hi, mahticun Pa cu ka sungah um in, Pai sungah kei um ing, tih na 
theih lelengnak tuk uh in hi, tin ti hi. 39 Mahten man awn leleu haw naven 
amu khut sung pen Jesuh suak ngah hi. 40 Jesuh cu Jordan ngun ngaalkhat 
lam Johan ii baptizam a piaknak muh lam ah hawh in mahlai ah caam hi. 
41 Mi tampite cu ama lakah hung haw hi, Johan in thasiahhuai i mamah 
bawl ma hi, mahnaven hi pai thu a sonmi hempoh cu man khawng hi, tin ti 
haw hi. 42 Mahlai mun pen mi tampi ten Jesuh cu sang haw hi. 


Lazaras Thihnak 


11:1 Bethani khua aa a um Lazaras cu ati naa hi. Bethani cu Mary le au 
Martha tei umnak khua hi. 2 (Mahmi Mary cu Topai ke zimui tui in a 
samtuah nawttu khi hi. A tinaa mi Lazaras cu a ningpa hi.) 3 Hi unau panih 
ten hitihhin Jesuh lakah thu dong haw hi, Topa na ihmi na ngualcam pa 
tinaa hi, tin cah haw hi. 4 Mah thu Jesuh in a theih ten, Lazaras i nat a 
tawpnak cu thihnak hi kha tukma hi. Hi hangin Pathian Capa sunloihnak a 
langnak tuk hi, tin ti hi. 5 Jesuh cun Martha, le a naunu le Lazaras khi itzet 
hi. 6 Lazaras a tinaa hi tih thu thei leng napiin a ma umnak mun ahkhin 
ninih caam bet laih hi. 7 Mahcengten a nungzui tei lakah, Judah ngam ah 
hawh kik leh nurg, tin ti hi. 8 A nungzui ten, Saya pa, nungno khim Judah 
mipi ten suang tuah sep nuamli haw toh si. Mahlai mun ah maw na hawh 
leh tuk, tin ti haw hi. 9 Jesuh in, Nikhat sungah nazi sawm le panih hi ma 


ta maw? Mahhangin mi pakhat sun ni cang cai a hawhtu cu bah awngtuk 
ma hi. Itahimtitale hi leihum khuavaknak khi mu hi. 10 Mahnaven zanlam 
in a vaaktaabang ahin bah tuk hi. Itahimtitale mahmi pai sungah 
khuavaknak um ma hi, tin a tih cengten bet leh in, 11 A ngualcam uh 
Lazaras cu hihbu zotoh hi. Mahnaven hawh in phong tung hi, tin ti hi. 12 
A nungzuitu ten, Ahihbu tacun dam tuk hi, tin ti haw hi. 13 Jesuh i 
sonnuammi cu Lazaras cu thi zotoh hi, a tihnopnak hi. Mahnaven 
nungzuitu ten ahihbu thong ngai in sa haw hi. 14 Mahhangin Jesuh in 
ciangzet in, Lazaras cu thi zo hi, 15 Mahnaven ama lak aa ka um ngawi cu 
nangma ca in pha saw hi. Itahimtitale sang thei saw deuh tuk hi uh ci. Tu 
in ama lakah hawh ta nung, tin ti hi. 16 Caphil a tih haw Thomas in, Ama 
lakah thi bok tukin oh hei hawhbok ta nung, tin ti hi. 


Jesuh Cu Thawhlehnak Le Nunnak 


17 Jesuh cu mahlai mun a hen ten Lazaras cu a phum sawng haw nili kim 
leh zotoh hi. 18 Bethani cu Jerusalem pen pengnih kim deuh ngawl ahih 
hangin 19 Judah mi tampi te cu Mary le Martha tei a ningpa haw ahihtak 
tohpih leh tukin hung haw hi. 20 Jesuh hungli hi tih thu Martha in a theih 
ten lampi ah a muak tukin hawh hi. Mary cu inn ah um hi. 21 Martha in 
Jesuh cu, Topa aw, nangmah hilai ah na um bang ta a hin ka ningpa thi tuk 
ma hi. 22 Mahnaven a tu hei in na ngetmi pawpoh cu Pathian in pia tuk hi 
tih khi thei ing hi, tin ti hi. 23 Jesuh in, Na ningpa cu tholeh tuk hi, tin ti hi. 
24 Mahtecun Martha cun, Hizuh hi, ni dawlbel ni ten tho leh tuk tih cu thei 
ing hi, tin don hi. 25 Jesuh m Martha cu, Kei cu thawhlehnak le nunnak ing 
hi. Keimah um in a sangtu cu a thihei in nung tuk hi. 26 A kuakua heihihen 
keima sungah a nungtu te le a um a sangtute cu ituk mahten thi haw tuk 
ma toh hi. Hi thu hi um cim? tin ti hi. 27 Martha in, Hizuh hi, um ing hi 
Topa, Nang cu Pathian Capa Messiah, leihum ah a hungtukmi hi ci tin um 
ing hi, tin ti hi. 


Jesuh Kap 


28 Martha in hi thu a son ceng ten a nau Mary cu sam kuh deen hi, Saya 
pa hilaiah hung zotoh hi, Nangmah hei cianli hi, tin hilh hi. 29 Hi thu 
Mary ina theih ten Jesuh tawk tukin manlangzet in haw hi. 30 (Jesuh cu 
khuasung heng malai hi. Martha ii muaknak mun ahkhim na um lenglai hi.) 
31 Mary a tohpihtu Judah mi pawl ten Mary dingvut in manlangzet in a tul 
ten a nungzui tul paih bok haw hi. Khan ah kap tukin hawh hi tuk hi tin 
ngaisung haw hi. 32 Jesuh ii umnak a henten Mary cua kebul ah bok in, 
Topa, hilai ah na um ta a hin ka ningpa thi tukma ta hi, tin ti hi. 33 Jesuh 
cu Mary le a zuitu Judah tei kah amuhten a lungzul in khuangai pih zet hi. 
34 Ilai ah phum uh cim? tin dong hi.Amuh ten, Topa hungin zo in, tin ti 
haw hi. 35 Jesuh cu kap hi. 36 Mahten Judah ten, Izahtakim it him, zo un 
hi, tin ti haw hi. 37 Mahnaven hekkhatte, Mitcaw na ngawn a mit 
khuamutiik thei hi si, Lazaras hei cu thi ngawlin umtiik thei ma maw ai 
him? tin ti haw hi. 


Lazaras Nung Lehtiik 


38 Jesuh cu a lungmu sukha mahtak leleu in khaanmual ah hawh hi. Khan 
cu suangkua hawmpi na hi aa suangpeek tuah khahcihmi na hi hi. 39 
Jesuh in, Suangpeek hi thawn un hi, tin ti hi. Mithi pai celnu Martha cun, 
Topa uih leita tuk toh hi. Ka phum sawng uh nili ngei zotoh hi, tin ti hi. 40 
Jesuh in Martha cu, Na um tacun Pathian ii sunloihnak mu tuk hi ci, tin ti 
ma tang maw ai him? tin ti hi. 41 Suangpeek cu thawn haw in, mahten 
Jesuh cu vandaak in, Pa aw, ka thu na theihpih hangin lungdam ing hi. 42 
Ka thu theihpih leleng ci tih cu thei ing hi. Mahnaven hi ka tihmi hi cu 
hilai aa a ummi pawl tei ca in hi. 43 Mahtin a tih ceng ten, Lazaras aw, tul 
in hi, tin ngingzet in au hi. 44 Mithi pa cu a khut le a ke miluang cuunnak 
puan le a mai khuhnak puanpi tuah cun tul hi. Mahten Jesuh in, Duuk unna 
hawh tahen, tin ti hi. 


Jesuh Thahtuk Sawm Haw 


45 Mary tohpih tukin a hungmi Judah mi tampite cu Jesuh ii hitibangin naa 


a dehnak a muh haw ten Jesuh um haw hi. 46 Mahnaven mi hekkhat ten 
Farasi tei lakah hawh in Jesuh ii thasiahhuai nalamdang bawl mite cu hilh 
haw hi. 47 Mahhangin thiampi upate le Farasite cu Khonsilte tuah tawk 
dun khawm in, Itin bawl kam nung? Hipai nalamdang a bawl pepel lih te hi 
zo hem un! 48 Hibanghim a hahthong uh tacun mi hempoh ten amah um 
haw tuk hi. Mahbek sialngawlin Rom thu neitu pawl ten ngaimawh in a 
Biakinn pi uh le a ngam buppi uh hi siatsuah haw tuk hi, tin ti haw hi. 49 
Mahkum aa amu sung pen Thiampi Saang, a min Kaiafas a tih hawmi pa'n, 
Imah thei ma uh ci. 50 A miphun le nam uh hi, a pongpi a siat saangin, 
eimu miphun le nam caa in mi pakhat a thih tuk pha saw hi tih thei ma uh 
cim? tin ti hi. 51 Thu ngangai in hi thu hi a mah thinthawh in a sonmi thu 
hi kha sap ma hi. Hi kum khi ama Thiampi Saang ahihnak bangin Jesuh cu 
Judah mitei ca in thi tuk hi tih thu a hilhnak khi hi. 52 Amu Judah mitei 
caa bek hei hi ngawlin Pathian canau a khen khek hempoh munkhat ah 
khoptuahnak tuk ah hei khin a thihnak khi hi tuk hi tih thu a hilh hamnak 
khi hi. 53 Mahni pen pan in Judah upa pawl ten Jesuh thihnak tuk thu 
ngeh vaihawm haw hi. 54 Mahhangin Jesuh khi Judah ngam ah khin 
langtaak zetin zin leh matoh hi. Mahlai ngam cu zam in phulneel lawnlai el 
aa um Efraim tihmi khua ahkhin a nungzutte tuah in um haw hi. 55 Judah 
tei Kaltan Puai hun nai toh ahih bangin khuatenau lam pen mi tampite cu 
puai laih ngawlin thianthonak bawl tukin Jerusalem ah hawh haw hi. 56 
Jesuh cu zei haw in Biakinn sung aa a khawmnak haw ah pakhat le 
pakhat, Itin ngaisung kam? Puainak ah hung bok ni maw? tin dong dunli 
haw hi. 57 Thiampi upate le Farasi pawl ten Jesuh umnak a theitu pawpoh 
in hilh un na, man tuk ung hi, tin thu than haw hi. 


Jesuh Cu Bethani Khua-ah Zimui Leih Haw 


12:1 Kaltan Puai nak tuk ni luk i sap ten Jesuh cu Bethani khua Lazaras 
inn ah hawh hi. Bethani khua cu thihnak pen a thawhkik lehmi Lazaras 11 
khua hi. 2 Mahlaiah taakeih tuangtiim haw in, Martha in nadeh cu bawm 
hi. Mahlaitak in Lazaras cu Jesuh 11 el ah khung hi. 3 Mary cun aman 
tambelmi zimui phun pha bel pawl khi cawi in Jesuh i ke noih hi. Mahten 


a sam tuah in nawt lalaih hi. Zimui ngim cu innsung hempoh nam hi. 4 
Jesuh 11 nungzuitu lakpen amah a zuaktu tuk pa Judah Iskariot in, 5 Hi 
zimui hi zuak ahin tangka zathum laih man tuk hi si. Zuak in mica-ngah, 
mihaksa te pia ahin pha saw tuk ma maw? tin ti hi. 6 Hibangin a thu a 
ngaihsutnak cu mica-ngahte a hehpih hangin hi khama hi. Amah khi nguca 
pa hi aa, tangka dip puatu hi. Tangkate cu zeelkuh meek hi. 7 Mahnaven 
Jesuh in, Bawlhih hen! Ka luangvui ni ten a bawl tuk ca in bawl ta poh 
hen, 8 Mica-ngahte cu nohtei lakah um leleng haw tuk hi. Kei cu um 
leleng tuk mang hi, tin ti hi. 


Lazaras Thah Tum Haw 


9 Judah mihonpi ten Bethami khua ah Jesuh um hi tih a theih haw ten 
mahlaiah hawh haw hi. Jesuh a um hang bek hei hi ngawlin thihnak pen a 
tholehmi Lazaras zo nuam hei hi bok haw hi. 10 Mahhangim Thiampi 
Saang ten Lazaras vang cu thatcih tukin thu ngaisung haw hi. 11 
Itahimtitale Lazaras 11 thu hangin amu lamputtu te lehlam nungheek in 
Jesuh khi a muan saw haw hangin hi. 


Sunglawizet In Jerusalem-ah Tum 


12 A zingten Kaltan Puai bawl tukin a heng mihonpi ten Jesuh cu 
Jerusalem khua ah hung tuk hi tih thu za haw hi. 13 Mahhangin tumcehte 
la in amah muak tuk cun hawh haw hi. Pathian cu thangphat un hi. Topa 
min in a hungmi cu Pathian in muicu thupha pia ta hen. Pathian in Israel 
kumpi pa cu muicu thupha pia ta hen, Hosana tin ngingzet m au haw hi. 14 
-15 Lai Thiangtho sungah, Zion khuapi, na thinsu pahsun hi. Na kumpi pa 
hungli hi. Laakno hum khungin hungli hi, tin a tih haw bangkeek khin 
Jesuh cu laakno hum khung hi. 16 Hi hunlaih khin a nungzuitu ten a 1 
tihnak him tih thei haw ma hi. Mahnaven minthannak tuah a thawhleh 
nung tekhin, ama thu ah Lai Thiangtho in hibangin hilh in, a bawldaan haw 
te hei ama caa in bawlsak haw hi tih khi thei pheng haw hi. 17 Jesuh in 
Lazaras cu khansung pen tul in tin sam in, thihnak pen a thawhlehtiik 


laihkhin Jesuh ii el aa a um pawl ten hi thu um daante midang tei lakah 
hilh leh sawlawn pepel haw hi. 18 Nalamdang ngengpite a bawlnak hang 
in mi tampi ten amah cu na muak haw hi. 19 Mahte cun Farasi mi pawl 
ten, Ka tih potoh, i mamah tileh thei ma toh si hung maw! Zo un na, lei 
buppi in Amah zui zotoh hi! tin pakhat le pakhat ti dunli haw hi. 


Grik Miten Jesuh Zei Haw 


20 Puai sungah Pathian bia tukin Jerusalem aa a hawh mihonpi tei lakah 
Grik mi hekkhat tel kha bok haw hi. 21 (Galilee peng, Bethsaida khua mi) 
Fillip lakah, Saya pa, Jesuh mu nuam ung, tin ti haw hi. 22 Filip cu Andru 
lakah hawh in hilh hi. Mahten a panih haw cun hawh in Jesuh lakah hilh 
haw hi. 23 Mahten Jesuh in, Mihing Capa cu minthannak ngengpi a 
ngahnak tuk hun heng zotoh hi. 24 Thu ngangai in hilh ing hi. Lei ah cinmi 
anci cu a muat hih ma ta cun amah cu mukhat bek no leng tuk hi. A thih 
hih taa bek ten anci a dang tampi piangtiik thei hi. 25 Akua abang a 
nunnak a it ngangai a hi tacun a nunnak bo tuk hi. Hi leihum aa a nunnak a 
huatu cun kumkhua nunnak co tuk hi. 26 Akua abang hei hitahen ka na a 
dek nuamtu cun ka nungzui tuk hi. Itahimtitale kana a dektu cu keimah 
tuah um kawm thei tuk hi. Keima naa a dektu cu ka Pan upatnak pia tuk 
hi. 


Jesuh In A Thihnak Tuk Thuhilh 


27 Jesuh in, Tu in ka lungmu haksa hi. Itin ti kam nang? Pa aw hi huncaan 
ka humah hengtiik pahsun hi, ti tung maw? Itahimtitale hi cimnak hun le 
caan cu a thuak tukmah in ka hunnak cu hi zotoh hi. 28 Maw ka Pa, na 
minthangtiik in hi, tin ti hi. Mahten van pen aw nging in, Minthannak cu pia 
zo ing hi. Thangtiik nawm tuklaih ing hi, tin ti hi. 29 Mahlai aa a um 
mihonpi ten mah aw cu a zaak haw ten, Vanthum hi, tin ti haw hi. A 
hekkhat ten, Vancungmi in amah otpih hi, tin ti haw hi. 30 Mahnaven 
Jesuh in, Hi aw hin a hilhmi thu cu kerma caa hi ngawlin nangmuh tei caa 
hi. 31 Tucun hi leihum thu a khen hun hi. Tu in hi leihum uktu neh huncaan 


hi tuk toh hi. 32 Leihum pen taaktoh in ka um ten mi hempoh ka lakah pui 
khawng tung hi, tin ti hi. 33 (Hi a tihnak san cu a thih ten itibang thihnak 
thuak tuk him tih a langtiik nuamnak hi.) 34 Mihonpi ten, Keimuh tei daan 
thukham in, Messiah cu kumkhua catngawlin nung leng tuk hi, tin hilh hi. 
Mahahitacun itibangin Mihing Capa cu taaktoh in um tuk hi tin ti thei cim? 
Mihing Capa tihmi cu a kua him? tin ti haw hi. 35 Jesuh in, Nohtei lakah 
khuavaknak hun demno sung um tuk laih hi. khuavaknak nohtei lakah a 
um laih hin khuathimnak nohtei humah a hen tuk ngawlnak in mailam ah 
nawt leleng un hi. 36 Khuavaknak na neih uhlaih hin vaaknak 1 mi na hih 
theihnak tuk uh in vaaknak cu na um un hi, tin don hi, Jesuh cu hithu a 
hilh ceng ten amuh tei lak pen tul in ngelh deen hi. 


Judah Mi Ten Sang Haw Ma 


37 Mahtibangin nalamdang ngengpi tamzet a mitmuh haw hihim in bawlli 
naven amah cu sang haw ma hi. 38 Hihi cu Kamsang Isaiah 11, Topa, ka 
hilh uhmi thu a kua in um him? A koi lakah him, Topai a huham a 
langtiik? tin a hilhmi thu a cangkim nak tukin hi. 39 Mahhangin a up theih 
ngawlnak haw khi na hi hi. Itahimtitale Isaiah leleng cun, 40 Pathian in a 
mit haw cawtiik hi, A lungmu haw bingtiik hi, Mahtih a hi ngawl tacun a 
mit haw in khuamu kha sual haw tuk aa, a lungmu haw in thei kha sual 
haw tuk hi. 41 Isaiah in hi thu a hilhmi cu Jesuh 11 minthan sunloihnak co 
zotoh amuh hangin ama thu khi hilh hi. 42 Hitibangin hi thu a um vang cun 
Judahmi upa tampi ten Jesuh cu sang haw hi. Mahnaven Farasi mite 
hangin langtaakzet in awn ngam haw ma hi. Biakinn pen hawlvawk tuk khi 
a lau haw hangin hi. 43 Mihing tei mitmai pha muh tuk khi Pathian ii 
mitmaipha muh tuk saangin deih saw haw hi. 


Jesuh Awnkam In Thukhennak 


44 Jesuh in ngingzet in, Kei a umtu cu keimah um hi ngawlin keimah a 
tiiktu Pa hei khi a umcih hi bok haw hi. 45 Keimah a mutu cu kemah a 
tiiktu Pa hei mu cih bok haw hi. 46 Akua abang keimah a umtute 


khuathim sung a um khakhaw ngawlnak tuk, vaaknak in hung zo ing hi. 47 
Ka thu za leng napi in a ngaingawl mi cu kei cun thukhen tuk mang hi. 
Lerpi thukhen tukin hung hi kha mang hi. Leipi luan tukin hung hi saw ing 
hi. 48 Keimah lawlin ka thu a pom nuam ngawiltu i thukhentu tuk cu um 
leng hi. Ka hilhmi thu hi nmungdawlbel ten a thu khentu hi leh tuk hi. 49 
Hi thu hi thudik hi. Itahimtitale keima thu in hilh hi mang hi. Keimah tiiktu 
pai thupiaknak bangin hilh ing hi. 50 Hilh tuk ci tin a tukmi thu cu 
kumkhua nunnak piatu hi tih khi thei ing hi. Mahhangin ka hilhmi thu cu 
ka Pan hilh tuk ci tin a tihmi thu khi hi, tinti hi. 


Jesuh In Nungzui Tei Kesom 


13:1 Tucun Kaltan Puainak tuk mikhat bek in sam toh hi. Leihum zamsan 
in Pai lakah a hawh lehnak tuk hun heng zotoh tih thei hi. Hi leihum aa a 
ummi a mihing te khi it leleng hi. Amuhte a dawltawpnak tian in it hi. 2 
Jesuh le a nungzuite takeih kuangkil haw hi. Dawingilo in Simon Iskariot 
ih capa Judah Iskariot ii thinlung sungah Jesuh zuak tuk tihmi thu 
ngaihsutnak um tiikzo hi. 3 Pan huham cangkim zetin pia zotoh hi tih cu 
Jesuh in thei cop leng hi. Pathian lak pen hungin, Pathian lakah hawhleh 
tung hi tihvang cu thei hi. 4 Mahhangin an a eih haw laihtak in cabuai pen 
dingto in a angki cualpi duk in a koih celhten khutnawtnak puan khi la hi. 
A puan cu a taai ah het in, 5 Kuang sungah tui sungsuk hi. Mahcelhten a 
nungzui tei ke cu somsak in khutnawtnak puan tuah in nawt sak hi. 6 
Simon Piter el a hen ten Piter cun, Topa, ka ke somsak tuk cim? tin ti hi. 7 
Jesuh in, Ka bawlmi cu tu in a sullam thei malai ci. Mahnaven tunung lam 
ten thei leh tuk poh ci, tin ti hi. 8 Piter in, Ka ke cu somsak hihim tuk ma 
ci, tin ti hi. Mahten Jesuh in, Na ke ka somsak ma tacun ka nungzui hikha 
leh tuk ma ton ci, tin don hi. 9 Simon Piter in, Topa, mah ahihtale ka ke 
bek somsak ngawlin ka kut le ka lu vang somsak in hi, tin ti hi. 10 Jesuh 
in, Ti somsami cu a pumpi hawngin thiang zotoh hi aa, a ke tih ngawl som 
leh kul ma toh hi. Na venghawng uh in ciang uh ci, pakhat pa bek sial 
ngawl, tin ti hi. 11 (Jesuh in, akua in kei zuak tuk him tih a theih hamsa 
taak cu, Na venghawng uh in thiangkhawng uh ci pakhat pa sialngawl, a 


tih sannak cu na hi hi.) 12 A ke haw a somsak celh ten a angki cualpi cu 
silh leh in Jesuh cu cabuai ahcun khung leh hi. Mahten, Tu aa ka 
bawlsakmi thu um daante hi a sullam thei uh cim? tin dong hi. 13 Nohten 
keimah hi Topa, Saya pa, tin sam uh ci. Hi na sam daan uh cu a hi ngai ka 
hih hangin maan zuh hi. 14 Kei, na Topa uh le, na Saya pa uh inna ke uh 
somsak zotoh ing hi. Nohte hei pakhat le pakhat na ke uh na somsak dun 
tuk uh mi hi. 15 Notei ca in zui tuk le nazoteh tuk uh bawl sak zotoh ing 
hi. Nohtei ca ka bawlsaknak bangin, nohten na bawlbok tuk uhmi hi. 16 
Thudik thumaan thu hilh ing hi. Sila cu a Topa saangin ngengsaw awng ma 
hi. Tukmi pa hei a tiiktu pa saangin ngengsaw awng bok ma hi. 17 Tucun 
hi thudik thumaan thu thei ngah zotoh uh ci. Na bawl ngangai uh bang a hi 
ahin izahtak lungnop tuk nan ti uh cim? 18 Nohtei thu sonli hi kha mang 
hi. Ka tensa mi cu thei ing hi. Mahnaven ka ana eitu cu ka ngaal na cang 
taa hi tin Lai Thiangtho sung thu a kim tuk sam hi. 19 Hi thu te nohtei 
lakah a hen laihngawlin tu in hilh ham ing hi. Itahimtitale hi thute a hen 
ngangai hun ten nohten, Kei cu, Keimah, Ka hi lam na muan theih nak tuk 
uh in hi. 20 Thudik thumaan thu hilh ing hi. Katiik mitei zintunnak tuk 
kongka a hontu cu keimah kong hontu hi. Keimah zintunnak kong a hontu 
pawpoh cu, Kemah tiiktu pa kong hon hi, tin ti hi. 


Jesuh In A Zuaknak Haw Tuk Thu Hilhham 


21 Hi thu a son celhten Jesuh cu lungsia zetin hi tin hilh ciang hi. Thu 
ngangai in hilh ing hi. Nangmu sungpen mihing pakhakhat in keimah zuak 
tuk uh ci, tin ti hi. 22 A nungzuitute cu pakhat le pakhat zodun in a kuabel 
tihsan li nantim tin lamdangsa mahtak haw hi. 23 Jesuh 11 ihmi nungzui 
pakhat cu Jesuh neekbel in na khung hi. 24 Simon Piter in mahpa cu a 
mit-eh kuh in, Akua bel him a tihsan dong keek in, tin ti hi. 25 Mahhangin 
Jesuh cu a nungzuitu cun neek deuh in, Akuakaw Topa ? tin dong hi. 26 
Jesuh in, Kuang sungah cangho mimsuk in ka piakmi pa khi hi tuk hi, tin 
don hi. Mahten Jesuh in cangho pakhat cu la in a nip celhten Simon 
Iskariot capa Juda khi pia hi. 27 Juda cu cangho a laak bekten a sungah 
Satan cu tumvut hi. Mahten Jesuh in, Na bawl nuammi cu manlang in 


bawlvut in hi, tin ti hi. 28 (Jesuh in hi thu a hilh ten cabuai aa a khungmi 
pawl ten kuamah in a matlap thei zo haw ma hi.) 29 Juda cu sumkeemtu 
ahihnak bangin Jesuh in puainak aa a kin canghote lei tukintuk hi beltuk tin 
nungzuitu a hekkhat ten ummawh haw hi. Mah ahimatale ca-ngah mite 
pakhat khat pia in hi tin Juda khutiik hibel tuk hi tin ngaisung haw hi. 30 
Juda cu cangho a laak celhbek ten manlangzet im pualeu lam ah tul hi. 
Mahhun cu zan laihtak hi. 


Thukham Thak 


31 Judah ii pualam a tul nungbek ten Jesuh in, Tucun Mihing Capa cu 
minthannak piak in um zotoh ing hi. Tum keimah hangin Pathian cu 
thangphatnak co zotoh hi. 32 Pathian in keima hangin minthannak co a hi 
tacun Pathian hei in Mihing Capa cu minthannak piabok tuk aa mahmi cu 
ngeingawl no in bawl tuk hi. 33 Ka cate aw nohtei lakah ngeipi um lehtuk 
matoh ing hi. Nohten kei cu zeili tuk uhci. Mahhnaven Judah tei lakah ka 
hilhsa bangin nohte hilh ing hi, Keima hawhnak munah nohte hawh kha 
thei tuk ma uh ci, tin ti hi. 34 thukham Thak nohte pia ing hi. Pakhat le 
pakhat na itdun ta un hi. Kerman nangmuhte ka ih bangbok in nohte pakhat 
le pakhat na it dun bok ta un. 35 Pakhat le pakhat na itdun uh tacun mi 
hempoh ten nohte cu keima nungzui na hihlam thei haw tuk hi, tin don hi. 


Piter In Phaden Leh Tuk Thuhilh Hamnak 


36 Simon Piter in, Topa, ilai ah hawh tuk cim? tin dong hi. Jesuh in, Ka 
hawhnak tuk mun ah tucun zui thei tuk ma laih ci. Mahnaven tunung deuh 
ten zui leh tuk ci, tin don hi. 37 Piter in, Topa, tu in ita zui thei tuk ngawl 
hing ngim? Nangma ca a thi tukin a ngaalling saa in um ing hi, tin ti hi. 38 
Jesuh in, Kei ca in thih cu ngam ngai a ni cim? Thudik thumaan thu hilh 
ing hi. Ak khuang laihngawlin veithum tian hipa thei kha mang tin phaden 
tuk lai ci, tin don hi. 


Jesuh Cu Pai Lak Hen Theihnak Lampi Hi 


14:1 Jesuh in, Thinkham in ngaihsut haksa ta pahsun un hi. Pathian um un 
na keima hei um bok un hi. 2 Ka pai inn sungah umnak tampi um hi. 
Mahlaiah nangmu umnak tuk mun bawl ham tukin hawh tung hi. Hi thu hi 
thudik thumaan a hi ma tacun nohtei lakah hilh tuk mang hi. 3 Hawhtung 
aa nohtei umnak tuk mun ka bawl celh ten hungkik leh tung hi. Nohte cu 
keima lakah pui tung aa ka umnak ah nohte vang umbok tuk uh ci. 4 Ka 
hawhnak tuk mun hen theihnak tuk lampi cu thei leng poh uh ci, tin hilh hi. 
5 Thomas in, Topa, ilai keek ah him na hawh tuk tih thei ma si ung. 
Itibangin mahlai mun hawhnak lampi thei tuk ung him? tin ti hi. 6 Jesuh in, 
Kei cu lampi le thutak le nunnak ing hi. Kemah tawn ngawlin kuamah ka 
Pai lakah heng thei haw tuk ma hi. 7 Tucun nohten keimah thei ngah 
zotoh na hih uh taak ka Pa hei thei bok tuk uh ci. Tu penpan in nohten 
amah cu thei zotoh hi uh ci. Amu hei mu zotoh uh ci, tin ti hi. 8 Mahten 
Filip in, Topa, na Pa cu keimuhte lak in hi, tin ti hi. 9 Jesuh in, Nohtei 
lakah ngeipi um zotoh hi sing. Mahnaven nangin keimah hi thei malaih 
cim? Filip? Keimah a mutu pawpoh cu ka Pa mu bok haw hi. Mahhangin 
ita na Pa lak hem in tin ti thei cim? 10 Kei cu ka Pai sungah um ing aa, ka 
Pa hei cu keima sungah umbok hi tih khi um ma cim maw ai him Filip? 
Nohte ka hilhmi thu te cu keima sung pen a tulmi hi kha ma hi, ka sung aa 
ummi ka Pai nadehnak hi. 11 Kei cu ka pai sungah um ing aa, ka Pa hei 
keima sungah umbok hi. Hithu hi na um poh un hi. Hi thu ke keek na um 
thei uh ngawl hei in ka nadehnak lamdang te na muh uh beekten um un hi. 
12 Thudik thumaan hilh ing hi. Kei a umtu pawpoh cun ka bawl bangbokin 
bawlbok haw tuk hi. Hi saangin a ngeng saw deuh hei in bawl thei tuk hi. 
Itahimtiahin ka Pai lakah ka hawh tuk hangin hi. 13 Pa i mmthannak cu 
Capa ii hule thawm tuah a lang theihnak tukin keima min in na nget uhmi 
hempoh cu bawlsak tung hi. 14 I hempoh keima min in na ngen uh tacun 
pia tung hi, tin ti hi. 


Hawvang Thiangtho Piatuk Tiam 


15 Jesuh in, Keimah na it uh tacun ka thukham pawl te zui tuk uh ci. 16 
Ka pai lakah ngen tung aa bawmtu dang thudik Hawvang Thiangtho nohte 


pia tuk hi. Amah cu nohtei lakah kumkhua in um tuk hi. 17 Amah cu 
Hawvang hi ama Pathian thudik lang tiiktu hi. Leihumpi in amah pom thei 
ma hi. Itahimtitale a theih haw ngawl hangin le a muh bat haw ngawl 
hangin hi. Mahnaven nohten amah khi thei uh ci. Itahimtitale nangmu 
lakah um cih leng aa na sunguh ah amah a nun hang hi. 18 Nangmuh 
nguakcang zamthong tuk mang hi. Nohtei lakah hung leh tuk laih ing hi. 
19 Imah can um ngawlin leihumpi hin kei cu muleh tukma toh hi. 
Mahnaven nohten kei cu mutuk uh ci. Mahbek sial ngawlin keimah ka nun 
bangbokin nohte hei nungbok tuk hi uh ci. 20 Mahmi ni le hun a henten kei 
cu ka pai sungah ka um lam thei tuk uh ci. Nangmuh hei keima sungah na 
um lam uh le nangmu sungah kei ka um lam thei bok tuk hi uh ci. 21 Ka 
thukham pom in a zuitu cu keimah ittu hi, Ama lakah keimah le keimah 
lang tung hi. 22 (Juda Iskariot kha ngawl) a dang Judah khin, Topa, 
leihumpi ah langcop ngawlin ita keimu lak bek ah langcop tuk cim? tin 
dong hi. 23 Mahten Jesuh in, Kei a ittu pawpoh cun ka thu khi ngai tuk hi. 
Amah cu ka Pa in it bok tuk aa kemah le ka Pa cu hungin ama lakah um 
tuk ung hi. 24 Kei a it ngawltu pawpoh cun ka thu khi ngai tuk ma hi. Ka 
hilhmi thu na theihlih uh te khi keima thu hi kha ma hi. Keimah a tiiktu ka 
Pai thu hi. 25 Hi thu te hempoh nohtei lakah ka umlaih in hilh ing hi. 26 
Mahnaven Ka Pan keima min in atiik tukmi Bawmtu, Hawvang Thiangtho 
in nohte cu i hempoh hilh tuk hi. Nangmuh ka hilhmi thu te hempoh 
ciinglengtiik tuk hi. 27 Lungmuannak nohte zam ing hi. Keima 
lungmuannak tatak khi pia ing hi. Leihum mitei piakmi bangin pia hikha 
mang hi. Lungmu haksa le lungbing in na um ta pahsuh un hi. Thinsuli hei 
in na um ta pahsuh un hi. 28 Hawh hih tung hi. Mahnaven nohtei lakah 
hungleh tung hi, tin ka hilhmi thu thei zotoh uh ci. Keimah na it ngangai uh 
a hi tacun ka Pai lakah ka hawh tuk hi lungdamzet tuk uh ci. Itahimtitale 
amah cu keimah saangin ngengsaw hi. 29 Ka hilhsa bangin a pian ngangai 
ten na up theihnak tuk uh in a pian laih ngawl in nohtei lakah hilh ing hi. 
30 Hi leihumpi uktu pa hungli toh ahih hangin thu saupi sonpih man leh 
ma toh ing hi. Keima humah i mah thu neihnak nei ma hi. 31 Mahnaven 
leihumpi hin ka Pa ka ihlam thu a theihtheihnak tukin ka Pai tiiknak bangin 
i hempoh bawl khawng ing hi. Ding un, Hawh nung, tin ti hi. 1416 Johan 


15 
Jesuh Cu Cabit Ngui Ngangai 


15:1 Jesuh in, Kei cu cabit nguipi ing hi. Cabit huan neitu cu ka Pa hi. 2 
Ngah a ngah ngawl a kung hempohte cu tan khawng in ngah a ngahmi a 
kungte cu tam seseem in a ngahnak tuk thiang siuhseuh no in bawl hi. 3 
Nohte cu ka hilhmi thu hangin thiangkhawng zotoh hi uh ci. 4 Keimah 
tuah in pehzom leleng unna keimah hei nangmuh tuah pehdun leleng tung 
hi. Cabit kung cu amah no in ngah cawm thei ma hi. Cabit ngurpi ah a 
pehzom bek ten ngah thei hi. Mahbangbok in nohte hei keima sungah na 
um uh ngawl tacun ngah thei tuk ma uh ci. 5 Cabit ngurpi cu keimah ing 
hi. Nohte cu a kangkaak te hi uh ci. Akua a bang keima sungah um in kei 
hei a sungah ka um bok tacun ngah tampi ngah thei tuk hi. Itahimtitale 
keimah tel ngawlin na na bawl theih uhmi imah umma hi. 6 Keima sungah 
a um ngawlmi cu cabit kung vawk in a komi bang haw hi. Mahtibang a 
kangko vawk pawlte cawmkhawm in merpual ah vawk haw in kaangtum 
khawng haw hi. 7 Keima sungah um in ka thu cu nohtei sungah a kholeng 
tale na deih uhmi na ngetuh hempoh ngah tuk uh ci. $ Nohten ngah tampi 
na ngahnak uh ii hule thawm hangin ka Pai sunloihnak khi langtiik hi uh ci. 
Hitibangcun ka nungzui na hihnak uh langtiik hi. 9 Ka Pan kemah a ih 
bangkeek bokin nohte it bok ing hi. Ka ihnak sungah um leleng un hi. 10 
Ka Pai thukhamte khi, zui in ama itnak sungah ka um bangbok khin ka 
thukhamte na ngai uh a hitale ka itnak sungah in umbok tuk uh ci. 11 Ka 
lungdamnak nohtei sungah um in, nohtei lungdamnak a cangkim theihnak 
tukin hi thu cu nohtei lakah hilh ing hi. 12 Kei thukham cu hi tih hin hi. 
Keiman nohte ka ihbangbok hin nohte pakhat le pakhat na it dun ta un hi. 
13 Mi pakhat in angualcam tei ca a ihnak ngengbel a langtiik theihnak 
zawn cu, amuhtei ca a nunnak piakngamnak zawn khi hi. 14 Ka 
ngualcamte na hi uh tacun ka tiikmi naa te dek tuk uh ci. 15 Nohte cu 
silate tin samleh tuk matoh ing. Itahmtitale sila te a Bawipa tei bawlmi 
imah thei kha awng haw ma hi. Mahnaven ka Pai lak pen ka theihmi thu 
hempoh nohte ka hilh hangin nohte cu ngualcamte, tin sam ing hi. 16 


Nohten kemah teng kha ma uh ci. Keiman nangmuhte teng hisaw ing hi. 
Mahhangin ka mm in na nget uhmi hempoh pa'n pia tuk hi. 17 Mahhangin 
ka thukham piakmi cu hitih hin hi. Pakhat le pakhat itdun un tih khi hi. 


Leihum In Hua Tuk 


18 Lei humpi hin nangmuh te a hua tale keimah hua masa hi tih thu 
phawkngil ta pahsuh un hi. 19 Leipi ita, a hi uhta bang ahhin hi lerpi in 
nohte cu itbok tuk ta naven. Mahnaven nohte cu hi leihum pen teng zotoh 
ing hi. Amata na hih leh un ngawl toh hangin hua hi. 20 Sila cu a bawipa 
saangin ngengsaw awng ma hi, tih thu ka hilhmi khi cing leleng ta un hi. 
Keimah bawlsia haw a hitale nohte hei bawlsia bok haw tuk hi. Ka thu 
zilhmi a ngai haw a hitale nangmu zilhmi vang cu ngaibok haw tuk hi. 21 
Mahnaven hi thute hempoh cu keima mihing na hih uh hangin nohtei 
humah bawl haw tuk hi. Itahimtitale keimah a tiiktu Pa khi a theih haw 
ngawl hang hi. 22 Amuhtei lakah hawh in thu ka hilh ngawl ta a hin a hum 
haw ah sualnak um tuk ma hi. Mahnaven tucun a sualnak haw seelcip leh 
theih ma toh hi. 23 Keimah a huatu pawpoh cun ka Pa khi huabok haw hi. 
24 Kua mamah i bawl awng ngawi ka bawl mite bawl ngawlin ka umta 
ahin amuh tei humah sualnak um tuk ma hi. Mahnaven tu tiatian ahcun ka 
bawlmi khi mu leng haw naven ka Pa le Keimah hua haw hi. 25 Mahnaven 
hi thu cu hitih hin a hi tuk himpo hi. Itahimtitale amu thukham sung aa, I 
mah thei ngawlin kei hua haw hi, tin a ngatmi thu a cangkim nak tukin hi. 
26 Ka Pai lak pen Bawmtu thutak Hawvang heng tuk aa amah cu Pathian 
li thutak lang tiiktu hi tuk hi. Ka Pai lak pentiik tung aa kerma cungca ng 
hilh tuk hi. 27 Mahten nohte hei in keima lakah a pattung in thei zo toh na 
hih uh hangin ka thu cu hilh tuk uh ci. 


16:1 Na bah kha sual tuk uh ngawlnak in hithu nohte hilh ing hi. 2 A 
Pumkhawmnak haw inn pen nangmuh hawlvawk haw tuk hi. Mahbek 
sialngawl in nangmuh te a thah haw tuk khi Pathian nadeh pakhat heng hi 
tin a ngaihsut hun haw heng tuk hi. 3 Ka Pa heihihen keimah heihihen a 
theih haw ngawl hangin hitih bangcun nohtei humah bawl haw tuk hi. 4 


Hitibang in nohtei humah a bawl haw hun a henten hi thu te hi a hilh 
hamsami khi hi, tin na ciin leleng theihnak tuk uh in hilh ing hi, tin ti hi. 


Hawvang Thiangtho Nadeh 


Keimah nohtei lakah ka umleng hangin hi thu hi a tuunglaih in hilh mang 
hi.5 Mahnaven tucun keimah a tiiktu Pai lakah hawh tuk toh ing hi. 
Mahnaven kuamah in ilai hawh tuk cim? tin a dongtu um malaih uh ci. 6 
Tu m ka hilh zotoh hangin na lungmu sunguh ah a thasiatnak tuah in dim 
uh ci. 7 Mahnaven thudik thumaan hilh ing hi. Ka hawh hi nohtei ca in pha 
saw hi. Itahimtitale ka hawh ma a hin Bawmtu thutak Hawvang nohtei 
lakah hung tuk ma hi. Ka hawh a hi tacun amah cu nohtei lakah hah tung 
hi. 8 Amah a hunten, leihum mitei lakah sualnak thu ah ngaihsut a 
khialdaan haw, thumaan thu ah ngaihsut a khial daan haw le Pathian 
thukhennak thu a ngaihsut khial daan haw te khi thei ciangtiik tuk hi. 9 
Keimah a muan haw ngawl hangin sualnak thu ah khial haw hi. 10 
Dikcangnak humah a ngaihsut khial daan haw hilh ciang tung hi. 
Itahimmtitale kei cu ka Pai lakah hawh tung aa na muh leh tuk uh ngawl toh 
hangin hi. 11 Mahten thukhennak thu 11 humah a ngaihsut daan haw khial 
hi. Itahimtitale leihum uktu bawi cu thukhensa zotoh hangin hi. 12 Thu 
hilh tuk tampi neilaih ing hi. Mahnaven tu ong cun ciing khawng zo tuk ma 
uh ci. 13 Mahnaven Hawvang Thiangtho a hen ten Pathian ii thumaan lang 
tiiktu ahih hangin thutak hempoh sungah lam huai tuk hi. Ama thuthu in 
imah awn tuk ma hi. Mahnaven a zaakmi khi hilh tuk aa a heng tuk laihmi 
thu vang khi hilh tuk hi. 14 Aman sunloihnak pia tuk hi. Itahimtitale keima 
cungca ng ka hilhsami thu khi la in nangmu lakah hilh tuk hi. 15 Ka Pai 
neihmi hempoh te cu keima taa hi. Mahhangin Hawvang Thiangtho in ka 
piakmi cu la in nangmu lakah hilh tuk hi, tin ka tihnakcu na hi hi. 


Bawlsiatnak Le Lungdamnak 


16 Imah can um ngawlin kei cu mutuk ma toh uh ci. Mahten imah can um 
ngawlin keimah mu leh tuk uh ci. Itahimtitale kei cu Pai lakah hawh tung 


hi, tin Jesuh inti hi. 17 A nungzui hekkhat pawlten, Hi thu hi a i matlap 
nantim? Imah can um ngawlin keimah mu leh tuk matoh uh ci, mahnung 
imah can um ngawlin keimah mu tuk uh ci tin a tih hi. Mahten, Pai lakah 
ka hawh tuk hangin, tin ti lalaih si. 18 Ngei can um ngawlin, tih hi a i a tih 
nuamnak nantim? A tih nuam san thei hihim ma si hung met, tin pakhat le 
pakhat ti dunli haw hi. 19 Jesuh in amah thudong nuam haw tih a theih 
ten, Imah can um ngawlin kei cu mu leh tuk matoh uh ci. Mahnung imah 
can um ngawlin keimah mu tuk uh ci, ka tihmi thu khi maw nangmuh lala 
na son ham lih uh? 20 Thu ngangai hilh ing hi. Nohte cu kap in auli tuk hi 
uh ci. Mahnaven leipi cu a lungdam tuk hi; na tha uh sia in khawngai tuk 
uh ci. Mahnaven na khawngaihnak uh hempoh cu lungdamnak in suak tuk 
hi. 21 Numei pakhat cu nau a neih tuk ten haksat a thuaknak hun heng 
ahihnak bangin a thasia hi. Mahnaven nauno a hin ten nauthak pakhat 
leihum ah a piannak hangin a lungdam in a natnak hempohte phawkngil hi. 
22 Mahbangbokin nohte hei hi bok tuk uh ci. Tu in na tha uh sia hi. 
Mahnaven nohte mu leh tuklaih ing aa, na thinsung uh lungdamnak tuah in 
dim tuk hi. Mahmi lungdamnak cu kua mamah i lonsak thei ngawl tohmi 
lungdamnak hi tuk hi. 23 Mahmi ni a henten kei cu imamah dong leh tuk 
ma toh hi uh ci. Thu ngangai in hilh ing hi. Ka pan keima min tuah na nget 
uhmi hempoh nohte pia tukhi. 24 Tuni tian in ka min suangin na nget uh 1 
mamah um ma laih hi. Ngen un na, ngah tuk hi uh ci. Mahtecun na 
lungdamnak uh cangkim tuk hi. 


Leihum Neh Zo Ing 


25 Tuni tian in santehnak taangthu nawno tuah ngeh in hilh ing hi. 
Mahnaven ka Pai thu cu santehnak tel ngawl ciangzet in ka son hun heng 
tuk hi. 26 Mah hun a hen ten ama lakah ka min in ngen tuk uh ci, kerman 
ngetsak tung tin ti mang hi. 27 Itahimtitale ka Pa amah hihim in nohte it hi. 
Nohten kemah it in keimah hi Pathian lak pen hungmi hi tih na san uh 
hangin nohte it hi. 28 Ka Pai lak pen a hungmi taktak ing aa, leihum ah hin 
hung ing hi. Tu cun hi leihum pen tul in ka Pai lakah hawh tung hi, tin ti hi. 
29 A nungzui ten, Tucun santehnak tel ngawlin ciangzet no in hilh ci. 30 


Nangman i hempoh thei khawng ci, kuamah ii dotlih na kul ngawl lam tu 
in thei ciang ung hi. Hi thu hin nangmah cu Pathian lak pen a hungmi pa na 
hihzia um khotiik hi, tin ti haw hi. 31 Jesuh in, Tu hin keimah sang toh 
uhcim? 32 Ngai un hi. Na venghawng un taaikeh khawng in nangmu inn 
tek ah zuan tuk uh ci, keimah nguakcang na zam hun uh heng tuk hi. Mah 
hun cu tuin heng zo hi. Mahnaven Pa cu keima lakah a um hangin keimah 
nguakcang ngangai cu hi mang hi. 33 Nohte keimah tuah na pehzopnak uh 
ii hule thawm hangin lungmuannak na ngah theihnak tuk uh in hi thu hi 
nohte hilh ing hi. Leihum hm nohte cu haksatnak pia tuk hi. Mahnaven lau 
tapahsuh un hi. Leipi cu neh zotoh ing hi, tin ti hi. 


Jesuh In A Nungzui Tei Caa Thungen 


17:1 Jesuh in hi thu a hilh cengten vandaak in, Ka Pa, a hun heng zo hi. 
Capa in nangmah a sunloihnak le huham a piak theihnak tukin na Capa 11 
lakah sunloihnak pia toh in hi. 2 Capa ii lakah na piakmi mihing hempoh 
tei lakah kumkhua nunnak a piaktheihnak tukin leihum minam hempoh tei 
humah thuneihnak pia zotoh ci. 3 Mahmi kumkhua nunnak tihmi cu 
Pathian taktak nangmah theih le na hahmi Jesuh Khrih theih hi hi. 4 Na 
deh na piakmi dekkhawng zotoh ing aa, na sunloihnak cu leihum ah 
langtiik zotoh ing hi. 5 Maw ka Pa, leipi bawl laihngawl khin nangmah 
tuah ka neimi sunloihnak khi tun na mitmuh in pia in hi. 6 Leihum pen na 
samsuak mitei lakah na min cu langtiik zotoh ing hi. Mah mite cu nangma 
taa hi haw in, keima lakah na piak mite hi haw hi. Na thu zui haw hi. 7 
Tucun i hempoh nangma lak pen keimah na piakmi hi tin thei haw hi. 8 Na 
piakmi na thu khi hilh ing a ma, a muhten pom zo haw toh hi. Nangma lak 
pen a hungmi ing hi tih thumaan hei cu thei haw in na hahmi tih hei khi 
sang haw hi. 9 Amuhtei caa in thungen ing hi. Leihum ii caa in ngen mang 
hi. Mahnaven na piak mitei caa in ngen ing hi. Itahimtitale nangma ta hi 
haw hi. 10 Ka neihmi hempoh te hi nangma taa hi, nangma neihmi 
hempoh hei cu keima taa bok hi. Mahten amu sung pen ka sunloihnak lang 
hi. 11 Tum na lakah hung tung hi. Kei cu leihum ah um leh tuk matoh ing, 
mahnaven amuhte cu leihum ah um haw tuklaih hi. A thiangmi ka Pa, 


nangmah le keimah pakhat ahih uh bangin leihum ah a umlaih mite cu 
pakhat ahih theih hawnak tukin na piakmi na min i huham in humhim in hi. 
12 Amuhtei lakah ka umlaih in nangma piakmi na min 1 huham in hup ing 
hi. Lai Thiangtho sung aa a ummi a kimnak tukin a thamthong tukmi 
pakhat sialngawl mi pakhat hei thamthong haw ma hi, humhim khawng 
ing hi. 13 Atucun nangma lakah hung tuk toh ing hi, leihum ah hi thu te ka 
hilhnak cu ka lungdamnak a mu lungmu sungah cangkim zet in a neih 
theihhawnak tukin hi. 14 Keimah cu hi leihum ita ka hih ngawl bangbokin, 
amuhte vang hi leihum ita hibok haw ma hi, mahhangin nathu cu amuhtei 
lakah ka hilh ten leihum in a huatnak cu na hi hi. 15 Amuhte khi leihum 
pen latul in tin ngen kha mang hi, mahnaven mipha ngawlmi pai lak pen 
hup in hi tin ngen ing hi. 16 Keimah hi leihum iita ka hih ngawl bangin, 
amuhvang leihum iita hibok haw ma hi. 17 Amuhte khi na lakah na thutak 
in thiangtiik in, na awnkam cu thutak hi. 18 Keimah hi leihum ah na 
hahsuk bangin amuh tevang hahbok ing hi. 19 Amuhte vang thutak in 
thiangtiik ahih theihnak haw tukin keimah vang thiangtiik cop zo ing hi. 
20 Amuhtei caa bekin thungen hi kha mang hi, a thu hilh hawmi thei in 
keimah a um tuklaih tei ca tian in thungen ing hi. 21 A venghawng haw in 
pakhat ahih theihhawnak tukin ngen ing hi. Ka Pa, nangmah cu keima 
sungah um ci, keivang nangma sungah ka um bangbokin amuh vang cu 
eimu sungah umbok haw hen. Nangman kei na hahmi hi leihum in a san 
theihhawnak tukin amuhte pumkhat in cang zaal haw hen. 22 Nangmah le 
keimah cu pakhat ahih uh bangin amuh tevang pakhat a can theihboknak 
haw tukin nangma piakmi sunloihnak khi amuhvang pia bok ing hi. 23 
Amuhte cu pakhat tatak hi haw in mahtihcun leihum in nangma hahmi ing 
tih a theihnak tukin le keimah na ih bangin amuh vang na ihlam a 
theihtheihnak haw tukin kei cu amu sungah um in, nangcu keima sungah 
um ci. 24 Ka Pa, nangma piakmi ka sunloihnak hi amuh theih hawnak 
tukin nangman a muhte cu ka khut sungah pia zo ci. Amuhte cu keima 
umnak pawpoh ah umbok haw tukin deih ing hi, itahimtitale leipi a pian 
laihngawl in it zotoh ci. 25 A maanmi ka Pa, nangcu leihum ten thei haw 
ma hi, mahnaven kei cun thei ing aa, amuhten nangmah hahmi hi tih thei 
haw hi. 26 Amu lakah na min cu than zotoh ing aa, ka humah itnak na 


neihmi hi amu sungah a um boknaktukin le kemah vang amu sungah ka 
umboknak tukin na min cu amu lakah than pepel tuklaih ing hi, tin thu ngen 
hi. 


Jesuh A Matnak Haw 


18:1 Mahtin Jesuh in thu a nget celh ten nungzuitute tuah cun tul in Kidron 
a tihhawmi lui ngaal ah haw haw hi. Mahlaiah huan pakhat um in Jesuh le 
a nungzuitute cu mah huan sungah tum haw hi. 2 Mahlai mun cu Jesuh le a 
nungzuitute a tawhdunmeknak haw ahih taak, a zuaktu Juda cun ilai ah um 
haw him tih khi thei hi. 3 Mahangin mahlai mun aa huan ahcun Juda cu 
Rom ngaalkap hon khat le Thiampi upa le Farasi mitei tiikmi Biakimn 
cingtu palikte tuah hawh haw hi; hiamnam te keng in mei inn le meilah te 
de in hawh haw hi. 4 Jesuh in a humah i thute piang tuk him tih a 
theihkhawng hangin mailam ahcun tuul in, Akua kaw na zei uh? tin dong 
hi. 5 Amuhten Nazareth mi Jesuh e, tin ti haw hi. Jesuh in, Keimah toh ing 
hi, tin ti hi. A zuaktu Juda cu a el ahcun ding hi. 6 Jesuh in, Keimah toh 
ing hi. a tihmi a theih haw ten nunglam ah hek in lei ah lum haw hi. 7 
Jesuh cun, A kuakaw na zei uh. tin dong lehleu hi. Amuhten Nazareth mi 
Jesuh e, tin ti leleu haw hi. 8 Jesuh in, Keimah ing hi tin hilh zo sing, 
keimah na zei uh ahitale midangte beek hi cu hah un in hi, tin ti hi. 9 (Hi 
tin a tihnak cu, Ka Pa, ka khut sung aa na piakmi cu Pa khat no hei ka 
paihtiik um ma hi. a tihmi kim tiiknak tuk in hi.) 10 Simon Piter cun 
ngaalnaam a kenmi cu dawk in Thiampi Saang pai umlawh pa i taklam 
beng saatvawk hi. Mah umlawh pai min cu Malkha hi. 11 Jesuh in Piter 11 
lakah, Na ngaalnaam cu a kawng sungah thiat leh in hi, ka Pai piakmi 
khuat cu a in tuk ngawlin maw na ngaihsut? tin ti hi. 


Annas Mai-ah Jesuh Hawhpih Haw 


12 Mahten Rom ngaalkap te cun a hotu ngaalbawi le Judahmi palikte tuah 
cun Jesuh cu man haw in, a keen ceng haw ten masabel 13 in Annas lakah 
hawhpih haw hi. Annas cu mahkum in Thiampi Saang dek hi, Kaiafas 11 


nupi ii pa hi. 14 Kaiafas cu mi zapi ai in mi pakhat i thih pha saw hi tin 
Judah huaitu tei lak aa ngaihsutnak piatu pa khi hi. 


Piter In Jesuh Phadeen 


15 Simon Piter le a dang nungzui pakhat in Jesuh khi zui haw hi. Mah 
nungzuitu cu Thiampi Saang tuah thei dun zetmi ahih taak Jesuh cu zui in 
Thiampi Saang 1 inn tual ahcun hawh hi. 16 Mahnaven Piter cu kongka el 
pualam ah khim um hi. Mahten mah nungzui pa cu kikleh in kongka cingtu 
numei nu otpih in, Piter cu tumpih hi. 17 Kongka cingtu numeinu cun, 
Nang hi a zuitu lakah telbok ci mei? tin Piter cu ti hi. Piter in, Hi kha 
mang, tin ti hi. 18 Khuasik hangin umlawh te le cingtu palik ten meihol 
tuah meilam in a ding in mei awi haw hi. Piter vang cu amu lakah hawh in 
mei awi bok hi. 


Thiampi Saang In Jesuh Thudong 


19 Thiampi Saang cun Jesuh cu a nungzuttu tei thu le a zilhmi thu te cu 
dong het hi. 20 Jesuh in, Langtaakzet in mipi tei maiah thu hilh leleng 

sing. Mitampi tei Pumkhawmnak ah le Biakinnpi ah thu zilh leleng sing. A 
kuh in mah thu hilh awng ma sing. 21 Mahtihbang hi napi in ita kaw thu 
na dotlih cu? Ka thu sonmi a zatu te khi dongsaw vele, ka thu hilhmi thei 
khawng leng haw si, tin ti hi. 22 Mahtihbang cun a tih ten mahlai aa a um 
palik pakhat cun Jesuh cu beeng in, Thiampi Saang lak ngan ah itin kaw 
mah tin na ot ngam! tin ti hi. 23 Jesuh in, Ka ot sualmi a um ahitale mah ka 
ot sualmi cu hilai aa a um mi hempoh tei lakah hilh in hi! Mahnaven ka 
otmi a maan leng napi in ita kei beeng thei cim? tin don hi. 24 Mahtihcun 
Annas cun a keennak duuk cuang ngawlim Jesuh cu Thiampi Saang Kaiafas 
lak ah hawhtiik hi. 


Piter In Jesuh Phadeen Lehleu 


25 Piter cu mahlaiah meiawi in dingleng laih hi. Mahlaih tak cun midang 
ten, Nangvang hi a nungzui tei lakah pakhat bok sisi maw? tin ti haw hi. 


Piter cun, Hi kha mang, tin phadeen hi. 26 Thiampi Saang 11 umlawh tei 
lak pen pakhat, Piter ii a beng a sahvawk pai unaupih pan, Hipa hi Jesuh 
tuah hin huan sungah mu sing maw? tin dong hi. 27 Mahnaven Piter cun, 
Kei kha mang hi, tin phadeen lehleu hi. Mahbekten ak khuang hi. 


Pilat Lakah Jesuh Hawhpih Haw 


28 Zingtuung no in Jesuh cu Kaiafas inn pen mangki bawipai inn ah 
hawhpih haw hi. Judah mi hotu te cu a mu daansa bangin thiangthozet in 
Kaltan Puai an a eih nuam haw hangin mangki bawipai mn sung ahcun tum 
haw ma hi. 29 Mahhangin Pilat bawipa cu tuul in amuhtei lakah, Hipa hi a 
i sualnak kaw a neih? tin dong hi. 30 Amuhten, Sualnak a nei ngawl ahin 
nangma lakah hen tuk ma ung hi, tin don haw hi. 31 Pilat cun amu lakah, 
Mahtibangahitale nangmun pui unna nangmu daan bangin a thu na khen un 
hi, tin ti hi. Mahten amuh ten, Kohte cun mithah theihnak thu nei ma ung 
hi, tin don haw hi. 32 (Jesuh in itibang thihnak nantim ka thuak tuk tin a 
sonsami awnkam a kimnak tuk hitihbangin a piannak cu na hi hi.) 33 Pilat 
cu a inn sungah tumleh in Jesuh cu sam hi, Judah kumpi pa cim? tin dong 
hi. 34 Jesuh in, Hi thu na dotmi hi nangma thinthawh in maw, midang ten 
keima thu a hilh hangin kaw? tin dong hi. 35 Pilat in, Keima hi Judah mi hi 
tin maw na ngaihsut? Keima lakah a hentu hi na miphun le thiampi upate 
pah cuh! Na bawlmi thil cu a i kaw? tin dong hi. 36 Jesuh in, Kei ka uknak 
ngam cu hi leihum ahhin hi ma hi, hi leihum ah bang a hi ahin Judah mi 
hotu tei khutsung ah heng tuk ngawlin ka nungzuitu ten do haw tuk hi. Kei 
uknak ngam cu hi leihum ahhin hi ma hi, tin ti hi. 37 Mahten Pilat cun, 
Kumpi hi ngai a cim maw? tin dong hi. Jesuh in, Nang cun Kumpi pa ci tin 
ti ci. Leihum ah ka hensan le ka hunsannak cu thu pakhatbek hi. Mahmi cu 
thutak lamah tetti khan tukin hi. Thutak sung aa a ummi hempohte cun ka 
thu hilhmi ngai haw hi, tin ti hi. 38 Mahten Pilat cun, Thutak cu ai kaw? 
tin dong hi. Mahten Pilat cu mipi tei lak ah tuul leh in amuh tei lak ahcun, 
A humah thah tuk taak in a sualnak mu mang hi. 39 Mahnaven daan na 
neihmi uh bangin, Kaltan Puai ten thawngta pakhakhat hahsak mek ing hi. 
Judah Kumpi pa hi ka hahsak ahin awi uh cim, tin dong hi. 


Jesuh Thah Tukin Thu Khen 


40 Amuhten, Amah hah tukin awi ma ung Barabbas hah in hi, tin au 
tawtok haw hi. (Barabbas cu nguca hi.) 


19:1 Mahten Pilat in Jesuh cu kai tul in ngaalkapte vattiik hi. 2 Ngaalkap 
ten lingkung tuah phanmi lukhu khutiik in, puansan silhtiik haw hi. 3 A 
lakah hawh in, Judah Kumpi pa hi a nun khua sauta hen, tin ti in beeng 
haw hi. 4 Pilat cu tuul leh in mipi tei lakah, Ngai hem un! A humah thah 
tuk taakin sualnak mu mang hi, tih lang tiiknak in nangmu lakah hunpih 
tung hi, tin ti hi. 5 Mahtihcun ling lukhu khu in le puansan silh in Jesuh cu 
tul hi. Pilat cun amuh tei lakah, Zo hem un! Hilaihah na mihing pa uh cu 
um hi! tin ti hi. 6 Thiampi upate le Biakinn cingtu palik pawlten amuh haw 
ten, Thinglamteh ah that in hi! Thinglamteh ah that in hi, tin au haw hi. 
Pilat cun amu lakah, Nangmun pui unna thinglamteh ah that ta un! Kei cun 
a humah thihnak tham tianin a sualnak mu mang hi, tin ti hi. 7 Mipite cun, 
Daan nei ung hi. Mahmi daanbangin a thih kuul hi. Itahimtitale Pathian 
Capa ing hi tin ti hi, tin don haw hi. 8 Mahmi cu Pilat in a theih ten lau 
deuh hi. 9 A inn sungah tum lehleu in Jesuh cu, Ilai pen hung kam? tin 
dong hi. Mahnaven Jesuh cun don ma hi. 10 Pilat cun, Don tuk ma cim? 
Nangmah hah theihnak le thah theihnak thu ka neihlam hi thei ma cim? tin 
ti hi. 11 Jesuh cun, Ka hum aa thu na neih theihnak hi Pathian in a piak 
hangin hi. Mahhangin nang saangin nangma khut ah a heng tiiktu khi sual 
saw hi, tin ti hi. 12 Mahmi cu Pilat in a theih ten Jesuh ii luat theihnak tuk 
lampi khi zei hi. Mahnaven mppite cun, Hi pa na hah a hitale Rom kumpi 
pa Sizar ngualcam hi ma ci. A kuakua heihihen kumpi ing a ti dun coptu 
cu Rom kumpi pai ngaal hi, tin au tawtok haw hi. 13 Mahmi awnkam cu 
Pilat in a theih ten Jesuh cu pualam ah tuulpih in, Suangphah inntual, tihmi 
thukhentu 11 khunnak ah khung hi. (Mahlai mun cu Hebru awn in Gabbatha 
ti haw.) 14 Kaltan Puainak tuk nikhat sap mah a sun hawng ten Pilat cun 
mipite cu, Na kumpi pa uh hi maw thinglamteh hum ah ka thah tuk? tin 
dong hi. 15 Amuhten, That in! That in! Thinglamteh humah that in hi, tin 
au tawtok haw hi. Pilat cun, Na kumpi pa uh hi maw thinglamteh humah 


ka thah tuk? tin dong lehleu hi. Thiampi upa pawlten, Kohtei kumpi pa cu 
Sizar bek hi, tin ti haw hi. 16 Mahten Pilat in Jesuh cu thah tukin amu khut 
sungah pia hi. 17 Mahticun Jesuh cu hawhpih haw hi. A thinglamteh pua 
in tuul hi, Lu-nguh mun a tih hawmi mun ah cun heng hi. (Mahlai mun cu 
Hebru awn in Golgotha tin sam haw hi.) 18 Mahlai ahcun Jesuh cu 
thinglamteh ah khen haw hi. A dangmi pa nih tevang khen bok haw in a 
laklawh ah Jesuh cu taak haw hi, 19 Pilat cun laingan in thinglamteh 
humah taaktiik hi. Mah lai a ngatmi cu, Nazareth mi Jesuh, Judah kumpi 
pa, tin ngan hi. 20 Jesuh a taaknak haw mun cu khuapi pen a khuala 
ngialngawl hangin mah laingat cu mitampi ten sial haw hi. 21 Thiampi upa 
pawlten Pilat cu, Judah kumpi pa, tih hi ngawlin Judah kumpi pa ing titu, 
tin ngan in hi, tin ti haw hi. 


Thinglamteh-ah Jesuh Khen Haw 


22 Pilat in, Ngan zo ing, ka ngatsa bangin um poh hen, tin ti hi. 23 
Ngaalkap ten Jesuh cu thinglamteh humah a khet celh haw ten, a puan cu 
la in pakhat tek co tukin khen li in khen haw hi. Mah ten cet in khui ngawl 
a tahmi a angki cualpi hei cu la haw hi. 24 Ngaalkapte cun, Hi angki 
cualpi ong cu botkeek tuk ma hung. A kua in co tuk tih theihnak in 
awngbali sawk saw tuk hung, tin ti haw hi. Hitibangin thil a piannak cu Lai 
Thiangtho sung aa, Ka puan cu sem haw in, ka angki pi cu awngbali sawk 
haw, tihthu a kimnak tukin hi. Mahtihbang kekek in ngaalkapte in bawl 
haw hi. 25 Jesuh ii thinglamteh el ah a nu le a nui naunu le Klopas ii zi 
Mary le Mary Magdalin-te ding leng haw hi. 26 Jesuh cun a nu le a ihmi a 
nungzuitu te mahlaiah a dinleng haw khi mu in a nui lak ah, Ka nu hilaihah 
na capa zo in hi, tin ti hi. 27 Mahten a nungzuttu tei lakah, Amah cu nanu 
uh hi, tin ti hi. Mahpen pan in nungzuitu pa cun a nu cu a neem in pm pih 
hi. 


Jesuh Thi 


28 Jesuh ini hempoh kim khawngzo hi tih khi thei hi. Lai Thiangtho sung 


ummi kimtiiknak tukin, Ka dangdum, tin ti hi. 29 Mahlaiah cabit tuithuuk 
beelkhat um hi. Mah tuithuuk sungah puansia tuah nim in ngolhleek ah 
keencih in Jesuh 1 kam ah noih haw hi. 30 Jesuh in mah tuithuuk cu cawp 
in, Ceng zo, tin ti hi. Mahten a lu kuunsuk in thi hi. 


Jesuh Naak Pen Sun Haw 


31 Mahten Judah mi hotute cu Pilat lakah hawh in thinglamteh humah a 
thah haw mitei ke ektuah tukin le a luang la tuk cun ngen haw hi. A nget ni 
haw cu tawngkai ninga mi hi. Ita ngenhaw him titale a thah hawmi miluang 
te cu Sabbath ni in thinglamteh humah zancaam tuk khi deih haw ma hi. 
Mah Sabbath ni cu ni thiangtho cuang hangin hi. 32 Mahhangin ngaalkapte 
hawh in Jesuh tuah a thah hawmi pakhat pai ke ektuah in mahcengten a 
dang pakhat pai kevang cu ektuah bok haw hi. 33 Mahnaven Jesuh lakah 
a hen haw ten thi ciang zo tih khi a muh haw hangin amah cu a ke ektuah 
haw ma hi. 34 Ngaalkap pa pakhat in Jesuh ii naak pen a ceipi tuah dawtin 
thakhat in thi le tuithiang luang tul hi. 35 (Mahmi thil a mutu amah rori 11 
otmi hi aa na uptheihnak tuk uh in hi. A hilhmi cu a dikmi hi, amah 
vangcun thudik son ing hi tih khi thei hi.) 36 Hitihbangin thil a piannak cu 
Lai Thiangtho sungah, A nguh pakhat no hei ektuah haw tuk ma hi, tin a 
ummi khi a kimnak tukin hi. 37 Mahten Lai Thiangtho mundang ah, A 
dawh hawmi khi miten zo haw tuk hi, tihvang in um hi. 


Jesuh Phum Haw 


38 Mahnung ten Arithmathea kuami Josef in Jesuh luang la tukin Pilat lak 
ah ngen hi. (Josef cu Jesuh nungzui pakhat hinaven Judah hotu te a lau 
hangin a kuh no in zumgut hi.) Pilat in Jesuh luang cu la thei ci, a tih ten 
Josef cun la hi. 39 Jesuh tawk tukin Zanlam in a hungtu Nikodemas vang 
Josef lakah telbok in zimui pawng zakhat hawng mura zimui le cingnai 
loihmi khi keng hi. 40 A panih haw cun Jesuh ii luangcu la in Judah mitei 
mithi phum daan bangin zimuituah puanngo neemno in cuun haw hi. 41 
Jesuh a thahnak munah huan pakhat um in mah huan sungah kuamah 


phum awng ngawlnak khaanthak pakhat um hi. 42 Sabbath ni heng 
awndiak toh hangin mahlai ah phum haw hi. 


A Thacang Mi Khaan 


20:1 Sabbath ceng a zing khuavak lai ngawlim, Mary Magdalin cu khaan 
ah hawh in khaankhaknak suangpeekpi cu a thawnsa in mu hi. 2 Simon 
Piter le Jesuh 11 ihmi nungzuitu a dang tei lakah taai in amu lakah, Khaan 
pen Topa thiakkuh zo haw, ilai koih haw him tih thei ma hung hi, tin hilh 
hi. 3 Mahten Piter le a dang nungzuitute cu khaan ahcun hawh haw hi. 4 A 
panih haw cun taai in a dang nungzuitu cu Piter saangin a taai caksawdeuh 
taak khaan ahcun heng masa deuh hi. 5 Khaan sung cu zo tum in 
luangtuamnak puanneem no cu mu hi. Mahnaven khaan sung cu tum ma hi. 
6 A ma nungten Simon Piter cu hengin khaan sungah tum hi. 
Luangtuamnak puanneem no le Jesuh 11 lukeennak cu mu hi. 7 Mahnaven a 
lukeennak puan cu luangtuamnak puanneemno lakah um kha ma hi. 
Mundang no ah zialtum deen no in um hi. $ Mahten nungzuitu dang a heng 
masate vang cun khaan sungah tumbok in a muhbok taak sangbok hi. 9 
(Thihnak pen tho leh tuk tin Lai Thiangtho 11 tihmi cu a tihnopnak thei zo 
haw ma lai hi.) 10 Mahten nungzuitute cu a mu inn ah pinleh haw hi. 


Mary Magdalin Lakah Jesuh Lang 


11 Mary cu khaan pualam ah dingin kapli hi. Mahtihcun a kap thah in 
kuunin khaan sung cu zo tum hi. 12 Vanmi panih cu puanngo silh in Jesuh 
ii luang a koihnak haw ahkhin a lulam ah pakhat a kelam ah pakhat a 
khung leng khi mu hi. 13 Vanmi cun, Ita kapli Cim? tin Mary cu dong hi. 
Mahten, Ka Topa a kua nantim a latu, i laiah koih haw nantim tih thei 
mang hi. tin don hi. 14 Mahten Mary heekleh in mahlai ahcun Jesuh 
dingleng cu mu hi. Mahnaven Jesuh ahih lam thei ma hi. 15 Jesuh cun, 
Numei nu, aita kapli cim hi. Akua kaw na zei? tin dong hi. Mahtin a 
otpihtu cu huan cingtu bel tuk tin ngaisung in Mary cun, Saya pa, nangman 
na la ahitale na koihnak khi hilh in na hawh in la tung hi, tin ti hi. 16 Jesuh 


cun, Mary tin sam hi. Mary cun Jesuh 11 lakah heek in, Hebru awn in, 
Rabboni tin ti hi.(Rabbomi tih cu Saya pa tihnak hi.) 17 Jesuh in Mary cu, 
Hi zen hih pahsun! Itahimtitale pai lakah heng malaih ing hi. Mahnaven ka 
unau tei lakah hilh tenna, Apa haw a hi bokmi ka Pa, a Pathian haw a 
hibokmi ka Pathian lakah hawh tung hi, tin hilh ten hi, tin ti hi. 18 
Mahtihcun Mary Magdalin cu hawh in Topa a muhnak thu le a lakah a 
otmi hempohte cu nungzuttu tei lakah hilh hi. 


Nungzui Tei Lakah Jesuh Lang 


19 Mah thawhlehni taaklam ten nungzuite munkhat ah tawkdun khawm 
haw hi. Judah mite a lau haw hangin kongka hempoh khak khawng haw 
hi. Mahten Jesuh cu langin amulak ah ding hi. Mahten, Nohtei lakah 
daihnak um ta hen, tin ti hi. 20 Mahtin a ot celh ten a khut le a naak lak hi. 
Nungzuitu te cu a Topa haw amuh haw ten a lungdam mahtak haw hi. 21 
Jesuh cun amuh tei neel ahcun, Nohtei lakah daihnak um tahen! Ka Pan 
atiik bangin nangmuhvang tiikbok ing hi, tin ti hi. 22 A hum haw ahcun a 
haihawh cu hawl tul in, Hawvang Thiangtho co ta un hi! 23 Mi sualnak na 
ngaidam uh tale ngaihdam hi haw tuk hi, na ngaidam uh ma a hitale 
ngaihdam ngawl hi haw tuk hi, tin ti hi. 


Jesuh Le Thomas 


24 Nungzuitu sawm le panih lak pen pakhat a hi mi (Caphil tihmi) 

Thomas cu Jesuh a lang laih in a mu lakah um kha ma hi. 25 Mahhangin 
nungzuitu dang pawl ten, Topa mu ung hi, tin hilh haw hi. Thomas cun 
amu lakah, A khut thik in a khetnak haw meimapawn mu in, ka khut in 
mah meima pawn zen in le a pang ka zen laih ngawl cun sang tuk mang, tin 
ti hi. 26 A nung nipi khat lawi ten nungzuittu te cu innkhan sungah um haw 
in Thomas te vang cu um bok hi. Kong khak khawng haw naven Jesuh cu 
langin a laklawh ahcun dingin, Nohtei lakah daihnak um tahen, tin ti hi. 27 
Mahten Thomas 11 lakah, Hilah na khutzung tuah zen in ka khut zo in hi, 
na khut tuah ka naak hi zen in hi. Ai can leh toh pahsun, sang toh in hi, tin 


ti hi. 28 Thomas cun, Ka Topa le ka Pathian, tin ti hi. 29 Jesuh in, Na muh 
hangin sang poh sisi? Keimah mu ngawl napi in a sangtu cu thupha ngah 
mi hi haw hi, tin ti hi. 


Hi Laingan Tu Pai Tuptahmi 


30 A nungzuttu tei mitmuh ah, Jesuh ii nalamdang tampi a bawlmi hi laibu 
sungah ngat khak ngawi tampi um hi. 31 Mahnaven hizonghi ngan ing hi, 
ka ngatnak sullam cu nohten Jesuh cu Messiah, Pathian Capa hi tih 
saangin amah na sannak uh ii hangin nunnak na neihnak tuk uh in hi. 


Galilee aa A Nungzui Tei Lakah Jesuh Lang 


21:1 Mahnungten Jesuh cu a nungzuttu tei lakah Tiberius tuitingpi ah lang 
lehleu hi. A langnak cu hitihbang hin hi. 2 Simon Piter le Caphil tihmi 
Thomas le Galilee ngam Kana khua Nathanel le Zebedi ca te le Jesuh 
nungzuitu panih tevang munkhat ah tawkdun khawm haw hi. 3 Simon 
Piter in, Kei cu suuk vawk tung, tin ti hi. Midang tevang cun, Kei telbok 
tung, tin ti tek haw hi. Mahticun hawmkuang pakhat tuah in hawh haw hi? 
Mahnaven mahni taak cu imah man ngah haw ma hi. 4 Ni suak tuungno in 
Jesuh cu tui mawk ah ding hi. Mahnaven a nungzuttu ten Jesuh hi tih khi 
thei haw ma hi. 5 Jesuh in, Tangval te, i poh beek man ma uh cim? tin 
dong hi. Amuh ten, Imah man ma ung, tin don haw hi. 6 Jesuh in, Na 
hawmkuang uh ii taklam deuh ah vawk le uh ci, dawm beek ngah tuk ve 
uh cin, tin ti hi. Mahtihcun vawk ngangai haw in tamzet a vawk ngah haw 
hangin a suuk haw hei cu dok leh thei miau haw ma hi. 7 Jesuh ii ihbelmi 
a nungzuitu cun Piter ii lakah, Topa hi, tin ti hi. Piter in Topa hi tih a theih 
ten (a van te a duhsa khawng hangin) a angki puante khi manlangzet in silh 
in tui sungah dawk suk hi. 8 Nungzuitu dangte hei khin ngasa tuah a 
dimmi a suuk haw khi dok nguut in tuuimawkah hen haw hi. Leihum pen a 
khawla ngialngawl pi zathum hawng ah in hi. 9 Tui mawk ah a kaih suak 
ngah haw ten melling lak aa ngasa le cangho emsami khi mu haw hi. 10 
Mahten Jesuh in amuh tei lakah, Na matsa uh ngasa cu cawi hem un, tin ti 


hi. 11 Simon Piter cu hawmkuang sung ahcun kaito in ngasa ngengpi za le 
sawmnga le pathum hi. Mahtizah cun tamnaven suuk cu balma hi. 12 
Jesuh cun amu lakah, hung unna zingeih ei hem un, tin ti hi. Nungzuttu tei 
lakpen kuamah in, Nang a kua kam, tih a dong ngamtu um haw ma hi. 
Itahimtitale Topa hi tih cu thei haw hi. 13 Jesuh cun hawh in cangho la in 
pia hi, ngasa vang cu pia bok hi. 14 Hihi cu Jesuh thihnak pen a thawhkik 
nungte a nungzui tei lakah veithum langnak hi. 


Jesuh Le Piter 


15 Zingeih a eih ceng haw ten Jesuh in Simon Piter cu, Johan capa Simon, 
midang tei keimah a ih haw saangin nangin kei itsaw cim? tin dong hi. 
Simon cun, Topa, ka ih lam cu thei ci, tin ti hi. Jesuh in a lakah, Ka tuu no 
te cingkhawi in hi, tin ti hi. 16 A veinihnak Jesuh cun, Johan capa Simon, 
Keimah it cim? tin dong lehleu hi. Simon cun, Topa ka ihnak cu thei ci, tin 
don hi. Jesuh in, Ka tuute cing in hi, tin ti hi. 17 Jesuh in, Johan capa 
Simon, keimah it cim? tin a veithumnak dong lehleu hi. Mahtin veithum 
tian Jesuh in, Keimah it cim? tin a dot hangin Piter cu a thasia in Jesuh 11 
lak ah, Topa nang cun i hempoh thei khawng ci. It ing hi tihvang cu thei 
khawng poh sisi, tin ti hi. Mahten Jesuh in, Ka tuu te cawm in vak in hi. 18 
Thu ngangai in hilh ing hi, na khanno lai cun na van silh cawm im na 
nuamnak mun ah hawh hi ci, mahnaven na teek te cun na ban zaak tuk ci 
aa, miten na van silhsak in na tai het sak haw tuk aa, na nuam ngawlnak 
mun ah hawhpih haw tuk hi, tin ti hi. 19 (Hitin a tihten Piter itihbang thuak 
in itibangin Pathian lakah sunloihnak pia tuk him tih khi Jesuh ii 
theihtiiknak hi) Mahten Jesuh in, Ka nung zui in hi, tin ti hi. 


Jesuh Le Nungzuitu Dang 


20 Piter cu nungheek leh in a nunglam ah Jesuh ii ihzetmi nungzuitu 
pakhat mu hi. Hi nungzuitu pa cun an a eih haw lai in Jesuh neek in, Topa 
zuaktu tuk cu a kua him? tin a dongtu khi hi. 21 Piter in mahpa khi a 
muhten, Topa, hipa khi itibang kam ni? tin Jesuh khi dong hi. 22 Jesuh in, 


Ka hun leh laklawh tian nung tukin ka deih ta cun nangcaa i kaw a poi? 
Keimah zuipoh in hi! tin ti hi. 23 Mahhangin hi nungzuitu pa cu thi tuk ma 
hi, tin Jesuh ii nungzuittu tei lak ahcun thuthan hi. Mahnaven Jesuh in, Thi 
tukma hi a tihnak hi kha ma hi. Ka hun leh tian nung tukin ka deihmi a hi 
tacun nangcaa ini kaw poinak a um atihnak hi. 24 Hi nungzuitu pa cu hi 
thute a hilhtu hi aa, a ngantu hei hibok hi. Mahten a hilhmi cu dik hi tih 
thei hung hi. 


Thu Bonak 


25 Jesuh ii bawimi thildang tampi um laih hi. Pakhat nung pakhat in ngan 
khawng bang a hin a ngatmi laibute cu leihum buppi hei ah va tuk ma hi tin 
ngaisung ing hi. 


